RIALACHÁN CUR CHUN FEIDHME (AE) 2022/58 ÓN gCOIMISIÚN

an 14 Eanáir 2022

lena bhforchuirtear dleacht frithdhumpála chinntitheach ar allmhairí táirgí áirithe cothrom-rollta de chruach shileacain-leictreach dírithe ar ghráinní de thionscnamh Dhaon-Phoblacht na Síne, na Seapáine, Phoblacht na Cóiré, Chónaidhm na Rúise agus Stát Aontaithe Mheiriceá, tar éis athbhreithniú éaga de bhun Airteagal 11(2) de Rialachán (AE) 2016/1036 ó Pharlaimint na hEorpa agus ón gComhairle

AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) 2016/1036 ó Pharlaimint na hEorpa agus ón gComhairle an 8 Meitheamh 2016 maidir le cosaint i gcoinne allmhairí dumpáilte ó thíortha nach baill den Aontas Eorpach (1) iad (“An bun-Rialachán”), agus go háirithe Airteagal 11(2) de,

De bharr an méid a leanas:

1. NÓS IMEACHTA

1.1. Imscrúdú bunaidh agus bearta i bhfeidhm

(1) Le Rialachán Cur Chun Feidhme (AE) 2015/1953 (2), rinne an Coimisiún Eorpach (“an Coimisiún”) dleachtanna frithdhumpála a fhorchur ar allmhairí táirgí áirithe cothrom-rollta de chruach shileacain-leictreach dírithe ar ghráinní de thionscnamh Dhaon-Phoblacht na Síne (“an tSín”), na Seapáine, Phoblacht na Cóiré (“an Chóiré”), Chónaidhm na Rúise (“an Rúis”) agus Stáit Aontaithe Mheiriceá (“na bearta bunaidh”). An t-imscrúdú ar forchuireadh na bearta bunaidh mar thoradh air, tagrófar dó amhail “an t-imscrúdú bunaidh” anseo feasta.

(2) Ar bhonn fhíorais shonracha an imscrúdaithe bunaidh, chinn an Coimisiún gurb iad dleachtanna athraitheacha den chineál trí íosphraghas allmhairiúcháin le haghaidh trí chatagóir táirgí áirithe cothrom-rollta de chruach shileacain-leictreach dírithe ar ghráinní an cineál beart is iomchuí ar na cúiseanna seo a leanas: — Sa chéad áit, ligfeadh na trí íosphraghas allmhairiúcháin do tháirgeoirí an Aontais téarnamh ó éifeachtaí na dumpála díobhálaí. Líontán sábhála a bheadh iontu chun cur ar a gcumas filleadh ar bhrabúsacht inbhuanaithe agus dhéanfaí leo iad a dhreasú chun na hinfheistíochtaí riachtanacha a dhéanamh chun níos mó de na cineálacha ard-tréscaoilteachta táirge den táirge comhchosúil a tháirgeadh. — Sa dara háit, ba cheart go gcuirfeadh na trí íosphraghas allmhairiúcháin cosc ar aon drochthionchar a bheadh ag méaduithe míchuí ar phraghsanna tar éis na tréimhse imscrúdaithe a bhféadfadh tionchar diúltach suntasach a bheith acu ar ghnó na n-úsáideoirí. — Sa tríú háit, dhéanfaidís freastal ar ábhair imní na n-úsáideoirí mar bhí eagla orthu go mbeadh ganntanas allmhairí táirgí áirithe cothrom-rollta de chruach shileacain-leictreach dírithe ar ghráinní ann, go háirithe cineálacha lenar bhain príomhchaillteanas uasta 0,90 W/kg agus faoina bhun a raibh géarghá leo ag an am sin chun spriocanna éifeachtúlachta Leibhéal 1 den Rialachán maidir le hÉicidhearthóireacht a bhaint amach. Ar bhonn níos ginearálta, chuirfidís cosc ar aon suaitheadh tromchúiseach i soláthar mhargadh an Aontais.

(3) Tá raon na dtrí íosphraghas allmhairiúcháin atá i bhfeidhm faoi láthair idir EUR 1 536 in aghaidh an tona suas go EUR 2 043 in aghaidh an tona. Tá feidhm acu maidir le gach táirgeoir onnmhairiúcháin ainmnithe aonair ar suíodh corrlaigh dumpála ina leith ó gach tír lena mbaineann, i.e. an tSín, an tSeapáin, Poblacht na Cóiré, Cónaidhm na Rúise agus Stáit Aontaithe Mheiriceá: — Má tá praghas costais, árachais agus last-táille ag teorainn an Aontais cothrom leis an íosphraghas allmhairiúcháin nó os a chionn, níl aon dleacht iníoctha. — Nuair a bhíonn an praghas onnmhairiúcháin faoi bhun an íosphraghais allmhairiúcháin, bheadh an ráta dleachta is infheidhme comhionann leis an gceann is ísle idir an difear idir an íosphraghas allmhairiúcháin is infheidhme agus an glanphraghas, saor ag teorainn an Aontais, roimh dhleacht agus na rátaí dleachta frithdhumpála ad valorem. Dá réir sin, tá feidhm ag dleachtanna aonair maidir le gach táirgeoir onnmhairiúcháin. Níor chóir méid na dleachta frithdhumpála a bheith níos airde i gcás ar bith ná na rátaí dleachta frithdhumpála ad valorem atá sainiúil do gach táirgeoir onnmhairiúcháin aonair maidir le gach tír lena mbaineann.

1.2. Iarraidh ar athbhreithniú éaga

(4) Tar éis d’fhógra a bheith foilsithe maidir le dul in éag atá le tarlú (3), fuair an Coimisiún iarraidh ar athbhreithniú de bhun Airteagal 11(2) den bhun-Rialachán.

(5) An 29 Iúil 2020 rinne Comhlachas Eorpach na gCruach (“Eurofer” nó “an t-iarratasóir”) iarraidh ar athbhreithniú ag gníomhú thar ceann na dtáirgeoirí a bhfuil níos mó ná 50 % de tháirgeacht iomlán an Aontais acu i ndáil le táirgí áirithe cothrom-rollta de chruach shileacain-leictreach dírithe ar ghráinní. Is ar an bhforas go raibh an dóchúlacht ann go leanfar den dumpáil agus den díobháil nó go dtarlóidh siad arís do thionscal an Aontais má théann na bearta in éag a bhí an iarraidh ar athbhreithniú bunaithe.

1.3. Athbhreithniú éaga a thionscnamh

(6) Tar éis don Choimisiún a chinneadh, tar éis dó dul i gcomhairle leis an gCoiste arna bhunú ag Airteagal 15(1) den bhun-Rialachán, gurbh ann d’fhianaise leordhóthanach chun an t-athbhreithniú éaga a thionscnamh, an 30 Deireadh Fómhair 2020 thionscain an Coimisiún athbhreithniú éaga maidir le hallmhairí táirgí áirithe cothrom-rollta de chruach shileacain-leictreach dírithe ar ghráinní de thionscnamh na Síne, na Seapáine, Phoblacht na Cóiré, Chónaidhm na Rúise agus Stáit Aontaithe Mheiriceá (“na tíortha lena mbaineann”) ar bhonn Airteagal 11(2) den bhun-Rialachán. D’fhoilsigh sé Fógra Tionscnaimh in Iris Oifigiúil an Aontais Eorpaigh (4) (“an Fógra Tionscnaimh”).

1.4. Tréimhse an imscrúdaithe athbhreithniúcháin agus an tréimhse faoi bhreathnú

(7) San imscrúdú ar an dóchúlacht go leanfar den dumpáil nó go dtarlódh sí arís, cumhdaítear an tréimhse ón 1 Iúil 2019 go dtí an 30 Meitheamh 2020 (“tréimhse an imscrúdaithe athbhreithniúcháin”). San imscrúdú ar threochtaí atá ábhartha maidir leis an measúnú ar an dóchúlacht go leanfar den díobháil nó go dtarlóidh sí arís, cumhdaítear an tréimhse ón 1 Eanáir 2017 go dtí deireadh thréimhse an imscrúdaithe athbhreithniúcháin (“an tréimhse faoi bhreathnú”).

1.5. Tarraingt siar na Ríochta Aontaithe as an Aontas Eorpach

(8) Tionscnaíodh an cás sin an 30 Deireadh Fómhair 2020, is é sin le rá le linn na hidirthréimhse a comhaontaíodh idir an Ríocht Aontaithe agus an tAontas Eorpach ina raibh an Ríocht Aontaithe fós faoi réir dhlí an Aontais. Tháinig deireadh leis an idirthréimhse sin an 31 Nollaig 2020. Dá bhrí sin, amhail ón 1 Eanáir 2021, i leith, ní raibh cuideachtaí ná comhlachais ón Ríocht Aontaithe i dteideal a bheith ina bpáirtithe leasmhara san imeacht sin a thuilleadh.

(9) Ina nóta a ghabh leis an gcáschomhad (5) an 14 Eanáir 2021, d’iarr an Coimisiún ar oibreoirí ón Ríocht Aontaithe a mheas go gcáileoidís fós mar pháirtithe leasmhara mar sin féin, teagmháil a dhéanamh leis. Ní bhfuarthas aon bharúil ó oibreoirí de chuid na Ríochta Aontaithe.

1.6. Páirtithe leasmhara

(10) San Fhógra Tionscnaimh, iarradh ar na páirtithe leasmhara teagmháil a dhéanamh leis an gCoimisiún chun bheith rannpháirteach san imscrúdú. Ina theannta sin, chuir an Coimisiún an t-iarratasóir ar an eolas go sonrach faoin imscrúdú mar aon leis na táirgeoirí aitheanta ón Aontas, na táirgeoirí onnmhairiúcháin aitheanta sna tíortha lena mbaineann, allmhaireoirí, úsáideoirí, trádálaithe chomh maith le comhlachais aitheanta ar fios iad a bheith buartha faoin imscrúdú athbhreithniúcháin, agus thug cuireadh dóibh a bheith rannpháirteach.

(11) Bhí deis ag na páirtithe leasmhara barúil a thabhairt maidir le tionscnamh an athbhreithnithe éaga agus éisteacht os comhair an Choimisiúin agus/nó os comhair an Oifigigh Éisteachta in imeachtaí trádála a iarraidh.

(12) Thionóil an Coimisiún éisteachtaí le roinnt úsáideoirí, le roinnt comhlachas úsáideoirí agus táirgeoirí onnmhairiúcháin le linn an athbhreithnithe éaga.

1.7. Sampláil

(13) San Fhógra Tionscnaimh, luaigh an Coimisiún go bhféadfadh sé úsáid a bhaint as an tsampláil i gcomhréir le hAirteagal 17 den bhun-Rialachán.

1.7.1. Sampláil ar tháirgeoirí an Aontais

(14) San Fhógra Tionscnaimh, shonraigh an Coimisiún go raibh sampla de tháirgeoirí an Aontais roghnaithe aige go sealadach a ndéanfaí imscrúdú orthu. Ar lá foilsithe an Fhógra Tionscnaimh, áfach, an 30 Deireadh Fómhair 2020, d’eisigh an Coimisiún nóta le haghaidh an chomhaid ina luaitear, i bhfianaise líon teoranta na dtáirgeoirí aitheanta san Aontas Eorpach, nár measadh go raibh gá le sampláil ar tháirgeoirí de chuid an Aontais agus d’iarr sé ar na páirtithe leasmhara a mbarúlacha a thabhairt ina leith sin. Ní bhfuarthas aon bharúlacha. Dá bhrí sin, iarradh ar an gceithre tháirgeoir aitheanta de chuid an Aontais freagra mionsonraithe ceistneora a thíolacadh chomh maith le comhaontú ar fhíorúchán maidir le freagraí ar an gceistneoir.

1.7.2. Sampláil ar allmhaireoirí

(15) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar allmhaireoirí neamhghaolmhara an fhaisnéis a shonraítear san Fhógra Tionscnaimh a sholáthar.

(16) Níor tháinig ach aon allmhaireoir neamhghaolmhar amháin chun cinn agus chuir sé an fhaisnéis a iarradh ar fáil. Dá bharr sin, chinn an Coimisiún nach raibh gá le sampláil.

1.7.3. Sampláil ar tháirgeoirí sna tíortha lena mbaineann

(17) I bhfianaise an líon mór dealraitheach táirgeoirí sna tíortha lena mbaineann an t-athbhreithniú éaga seo, beartaíodh sampláil san Fhógra Tionscnaimh.

(18) Chun a chinneadh an raibh gá le sampláil agus, más amhlaidh a bhí, chun sampla a roghnú, d’iarr an Coimisiún ar na táirgeoirí ar fad sna tíortha lena mbaineann an fhaisnéis a shonraítear san Fhógra Tionscnaimh a sholáthar. Ina theannta sin, d’iarr an Coimisiún ar mhisin na dtíortha lena mbaineann táirgeoirí eile a shainaithint agus/nó teagmháil a dhéanamh leo, dá mba ann dóibh, ar táirgeoirí iad a bhféadfadh spéis a bheith acu a bheith rannpháirteach san imscrúdú.

(19) Chuir ceithre tháirgeoirí onnmhairiúcháin nó grúpaí de tháirgeoirí onnmhairiúcháin (dhá chuideachta sa tSeapáin, cuideachta amháin sa tSín agus cuideachta sa Rúis) an fhaisnéis a iarradh ar fáil agus d’aontaigh siad a bheith san áireamh sa sampla. Níor tháinig aon cheann de tháirgeoirí de chuid Stáit Aontaithe Mheiriceá nó de chuid na Cóiré a ndearnadh teagmháil leo chun cinn leis an bhfaisnéis a iarradh a sholáthar. I bhfianaise líon íseal na dtáirgeoirí comhoibríocha, chinn an Coimisiún nach raibh gá le sampláil maidir le haon cheann de na tíortha lena mbaineann.

1.8. Freagraí ar an gceistneoir

(20) Foilsíodh cóipeanna de na ceistneoirí ar shuíomh gréasáin Ard-Stiúrthóireacht na Trádála (6) nuair a tionscnaíodh an cás.

(21) Ina theannta sin, sheol an Coimisiún ceistneoir chuig Rialtas na Síne maidir le saobhadh suntasach a bheith ann sa tSín de réir bhrí Airteagal 2(6a)(b) den bhun-Rialachán. Níor thug Rialtas na Síne aon fhreagra ar an gceistneoir agus cuireadh in iúl dá réir go gcuirfeadh an Coimisiún i bhfeidhm fíorais atá ar fáil i gcomhréir le hAirteagal 18 den bhun-Rialachán.

(22) Fuarthas freagraí ceistneora ó gach duine de na ceithre tháirgeoir aitheanta de chuid an Aontais agus ón aon allmhaireoir neamhghaolmhar comhoibríoch amháin. Tháinig seacht n-úsáideoir chun cinn, ag léiriú a dtoilteanais chun bheith rannpháirteach san imscrúdú. Iarradh orthu an ceistneoir a bhí beartaithe do na húsáideoirí a chomhlánú. Mar sin féin, níor chomhoibrigh ach ceithre cinn acu go hiomlán san imscrúdú sin trí fhreagraí comhlánaithe ar an gceistneoir a thíolacadh i leaganacha oscailte agus íogaire araon.

(23) Chuir aon ghrúpa amháin táirgeoirí onnmhairiúcháin de chuid na Síne, China Baowu Steel Group Co. Ltd. (“the Baoshan Group”) ina gcuimsítear dhá tháirgeoir onnmhairiúcháin Baoshan Iron & Steel Co., Ltd. (“Baosteel”) agus Wuhan Iron & Steel Co., Ltd., (“WISCO”) freagraí ar an gceistneoir ar fáil - agus chuir grúpa amháin táirgeoirí onnmhairiúcháin de chuid na Seapáine, Nippon Steel & Sumitomo Metal Corporation, Tóiceo, an tSeapáin (“Nippon Steel”) freagraí ar an gceistneoir ar fáil. Níor thug táirgeoir de chuid na Rúise, Novolipetsk Steel (“NLMK”), a d’aontaigh ar dtús a bheith san áireamh sa sampla, freagra iomlán ar an gceistneoir ar fáil, ina aighneacht an 10 Nollaig 2020, faisnéis a bhí teoranta dá acmhainneacht agus dá tháirgeacht shonrach. Dá bharr sin, chuir an Coimisiún in iúl don chuideachta agus do Chónaidhm na Rúise go gcuirfeadh sé i bhfeidhm fíorais atá ar fáil i gcomhréir le hAirteagal 18 den bhun-Rialachán. D’fhreagair NMLK, ach tíolacadh an freagra lasmuigh den spriocdháta sonraithe, agus ar aon chuma ní bheadh measúnú an Choimisiúin athraithe mar thoradh air.

(24) Tar éis nochta, mhaígh NLMK nár shonraigh an Coimisiún aon spriocdháta chun barúlacha a sholáthar ar chur i bhfeidhm Airteagal 18 den Rialachán bunúsach ag an gCoimisiún. Ina theannta sin, mhaígh NLMK nár cheart go mbeadh Airteagal 18 curtha i bhfeidhm ag an gCoimisiún maidir leis an gcuid sin dá fhreagra ar an gceistneoir.

(25) Go deimhin níor shonraigh an Coimisiún spriocdháta le haghaidh freagra ar a litir ag léiriú go raibh sé ar intinn aige Airteagal 18 a chur i bhfeidhm. Chuir NLMK in iúl cheana féin ina aighneacht an 10 Nollaig 2020, áfach, gur stop sé de bheith ag obair ar fhreagraí ar an gceistneora mar gheall ar chúinsí speisialta agus nach dtabharfadh sé freagra iomlán ar an gceistneoir. Go hachomair, níor chuir NLMK ach faisnéis ilroinnte ar fáil a bhí teoranta dá chumas táirgeachta sonrach agus dá mhéid táirgeachta.

(26) Dá bharr sin, ós rud é nár chuir NMLK faisnéis iontaofa go leor ar fáil maidir le hacmhainneacht táirgeachta agus méideanna táirgeachta, mar a míníodh in aithrisí (241) go (245), d’úsáid an Coimisiún an fhaisnéis a bhí ar fáil ar an gcomhad. Ar aon chuma, mar a luadh in aithris (242), d’úsáid an Coimisiún an fhaisnéis a chuir NMLK ar fáil a mhéid is féidir ina leith sin.

(27) Thíolaic an grúpa eile táirgeoirí onnmhairiúcháin de chuid na Seapáine, JFE Steel Corporation (“JFE Steel”), a d’aontaigh ar dtús a bheith san áireamh sa sampla, freagra neamhiomlán ar an gceistneoir, a bhí teoranta do dhíolacháin onnmhairiúcháin chuig an Aontas Eorpach agus chuig an gcuid eile den domhain. Dá bharr sin, cuireadh in iúl do JFE Steel go gcuirfeadh an Coimisiún fíorais i bhfeidhm atá ar fáil i gcomhréir le hAirteagal 18 den bhun-Rialachán maidir leis an bhfaisnéis atá in easnamh.

(28) Ní raibh aon chomhoibriú ann ó tháirgeoirí de chuid Stáit Aontaithe Mheiriceá ná ó tháirgeoirí de chuid na Cóiré. Dá bharr sin, chuir an Coimisiún in iúl do Stáit Aontaithe Mheiriceá agus don Chóiré go gcuirfidh sé fíorais atá ar fáil i bhfeidhm i gcomhréir le hAirteagal 18 den bhun-Rialachán.

1.9. Fíorúchán

(29) Gan dochar do chur i bhfeidhm Airteagal 18 den bhun-Rialachán, d’iarr agus d’fhíoraigh an Coimisiún an fhaisnéis ar fad a mheas sé a bheith riachtanach i ndáil leis an dóchúlacht go leanfar den dumpáil agus den díobháil nó go dtarlóidh siad arís, agus chun leas an Aontais a chinneadh.

(30) Mar gheall ar ráig Covid-19 agus na mbeart gaibhniúcháin a chuir Ballstáit éagsúla agus tríú tíortha éagsúla chomh maith i bhfeidhm, níor fhéad an Coimisiún cuairteanna fíorúcháin a dhéanamh de bhun Airteagal 16 den bhun-Rialachán. Ina ionad sin, rinne an Coimisiún cros-seiceálacha cianda ar an bhfaisnéis ar fad a mheastar a bheith riachtanach dá chinneadh i gcomhréir lena Fhógra maidir le hiarmhairtí ráig COVID-19 ar imscrúduithe frithdhumpála agus frith-fhóirdheontais (7). Rinne an Coimisiún cros-seiceálacha cianda ar na páirtithe leasmhara seo a leanas: — Táirgeoirí de chuid an Aontais (8): — ThyssenKrupp Electrical Steel UGO SAS, Isbergues, an Fhrainc — ThyssenKrupp Electrical Steel GmbH, Gelsenkirchen, an Ghearmáin — Stalprodukt sa, Bochnia, an Pholainn — Allmhaireoir neamhghaolmhar de chuid an Aontais: — Metal One Deutschland GmbH, Düsseldorf, an Ghearmáin — Úsáideoirí de chuid an Aontais: — Grúpa SGB-Smit, Regensburg, an Ghearmáin — Končar - Distribution and Special Transformers, Inc., Zagreb, an Chróit — Táirgeoirí onnmhairiúcháin sna tíortha lena mbaineann: — Baosteel, Shanghai, an tSín — WISCO Wuhan, an tSín — Cruach Nippon, Tóiceo, an tSeapáin — Allmhaireoir/trádálaithe gaolmhara: — Wisco Europe, an Ghearmáin — Baosteel Germany, an Ghearmáin — Baosteel Italy, an Iodáil

1.10. Nochtadh

(31) An 21 Deireadh Fómhair 2021, nocht an Coimisiún na fíorais agus na breithnithe riachtanacha ar a bhfuil sé beartaithe aige na dleachtanna frithdhumpála a choinneáil i bhfeidhm. Ceadaíodh tréimhse do gach páirtí leasmhar ina raibh siad in ann a mbarúlacha a thabhairt maidir leis an nochtadh. An 22 Samhain 2021, sheol an Coimisiún nochtadh deiridh breise chuig Nippon Steel maidir le ceartú na ríomhanna dumpála. Ní bhfuarthas aon bharúlacha.

(32) Bhreithnigh an Coimisiún na barúlacha arna ndéanamh ag na páirtithe leasmhara agus cuireadh san áireamh iad, i gcás inarb iomchuí. Deonaíodh éisteacht do na páirtithe a d’iarr amhlaidh.

2. AN TÁIRGE FAOI ATHBHREITHNIÚ AGUS AN TÁIRGE COMHCHOSÚIL

2.1. An Táirge faoi athbhreithniú

(33) Is ionann an táirge atá faoi athbhreithniú agus an táirge a bhí i gceist san imscrúdú bunaidh, eadhon táirgí áirithe cothrom-rollta de chruach shileacain-leictreach dírithe ar ghráinní, nach mó ná 0,16 mm ar tiús de thionscnamh na Síne, na Seapáine, na Cóiré, na Rúise, a thagann faoi láthair faoi chóid AC ex 7225 11 00 (Cóid TARIC 7225110011, 7225110015 agus 7225110019) agus ex 7226 11 00 (cóid TARIC 7226110012, 7226110014, 7226110016, 7226110092, 7226110094 agus 7226110096) (“an táirge atá faoi athbhreithniú”).

(34) Déantar allmhairí táirgí áirithe cothrom-rollta de chruach shileacain-leictreach dírithe ar ghráinní a tháirgeadh ó chornaí teorollta de chruach chóimhiotail shileacain de thiúis éagsúla a bhfuil struchtúr an ghráinne dírithe go haonfhoirmeach orthu chun seoltacht mhaighnéadach a bhfuil leibhéal ard éifeachtúlachta aici a cheadú. Tugtar “príomhchaillteanas” ar neamhéifeachtúlachtaí maidir le seoltacht, arb é an príomhtháscaire é ar cháilíocht an táirge agus a shloinntear in W/kg. Is féidir allmhairí táirgí áirithe cothrom-rollta de chruach shileacain-leictreach dírithe ar ghráinní a tháirgeadh mar allmhairí táirgí áirithe cothrom-rollta de chruach shileacain-leictreach dírithe ar ghráinní ard-tréscaoilteachta agus mar allmhairí táirgí áirithe cothrom-rollta de chruach shileacain-leictreach dírithe ar ghráinní gnácha nó traidisiúnta. Ceadaítear leis na cineálacha ard-tréscaoilteachta príomhchaillteanais níos ísle a bhaint amach maidir le leatháin d’aon tiús ar leith. Thairis sin, is féidir cineálacha ard-tréscaoilteachta a tháirgeadh scagtha de réir fearainn le príomhchaillteanais níos ísle mar thoradh ar línte tanaí a scríobadh ar dhromchla cruach.

(35) In ainneoin na ndifríochtaí idir tréscaoilteacht, tiús agus leithead, tá na tréithe bunúsacha fisiciúla céanna ag gach cineál den táirge atá faoi athbhreithniú agus go bunúsach tá an úsáid bhunúsach chéanna acu.

(36) Úsáidtear allmhairí táirgí áirithe cothrom-rollta de chruach shileacain-leictreach dírithe ar ghráinní go príomha i dtrealamh leictreach áit ar féidir srian a chur ar an bhflosc maighnéadach lena ailíniú sa treo “dírithe”, amhail nuair a thras-seoltar fuinneamh leictreach thar raonta móra. Dá réir sin, úsáidtear an táirge atá faoi athbhreithniú mar phríomhábhar i gclaochladáin chumhachta agus dháilte.

(37) Úsáidtear allmhairí táirgí áirithe cothrom-rollta de chruach shileacain-leictreach dírithe ar ghráinní freisin in imoibreoirí siúnta, a úsáidtear i gcórais tras-seolta fuinnimh ardvoltais chun an voltas a chobhsú le linn athruithe ualaigh. Féadfar an táirge atá faoi athbhreithniú a úsáid freisin i dtrealamh a bhfuil claochladáin níos lú aige, lena n-áirítear fearais agus aeraspáis, trealamh aerloingseoireachta agus trealamh leictreonach. Is féidir allmhairí táirgí áirithe cothrom-rollta de chruach shileacain-leictreach dírithe ar ghráinní a úsáid freisin i ngineadóirí móra ardfheidhmíochta nuair a cheadaíonn an dearadh na tréithe treo-mhaighnéadacha a úsáid go héifeachtúil.

2.2. Táirge comhchosúil

(38) Faoi mar a suíodh san imscrúdú bunaidh, is amhlaidh a deimhníodh leis an athbhreithniú éaga sin go bhfuil na saintréithe bunúsacha fisiceacha, ceimiceacha agus teicniúla céanna, mar aon leis na húsáidí bunúsacha céanna, ag na táirgí seo a leanas: — an táirge atá faoi athbhreithniú; — an táirge a tháirgtear agus a dhíoltar ar mhargaí intíre na dtíortha lena mbaineann; agus — an táirge a tháirgtear agus a dhíoltar san Aontas ag tionscal an Aontais.

(39) Dá bhrí sin, meastar gur táirgí comhchosúla iad na táirgí sin de réir bhrí Airteagal 1(4) den bhun-Rialachán.

2.3. Maíomh i leith raon feidhme an táirge

(40) D’áitigh NLMK agus Rialtas na Rúise go mínítear na meánphraghsanna allmhairiúcháin is ísle ó Chónaidhm na Rúise le sciar suntasach táirgí áirithe cothrom-rollta de chruach shileacain-leictreach dírithe ar ghráinní “dara” agus “tríú rogha” a onnmhairítear (le fabhtanna iolracha, méid fuála agus easpa plánachta) agus nach dtéann na cineálacha deireanacha sin in iomaíocht le cineálacha eile an táirge atá faoi athbhreithniú. Is táirgí difriúla iad táirgí áirithe cothrom-rollta de chruach shileacain-leictreach dírithe ar ghráinní “dara” agus “tríú rogha” a onnmhairítear agus níl siad ag teacht le caighdeáin theicniúla na hEorpa. Dá bhrí sin, d’áitigh siad gur cheart go n-eiseofaí a n-ábhar “dara” agus “tríú rogha” ó raon feidhme an táirge, nó go saineofaí leibhéal íosphraghais allmhairiúcháin ar leithligh (ceathrú rogha) ina leith ina léirítear a luach thar a bheith íseal sa mhargadh.

(41) Dhiúltaigh an Coimisiún do na hiarrataí thuas, toisc nach féidir raon feidhme ná íosphraghas allmhairiúcháin an táirge a athrú faoi chuimsiú athbhreithniú éaga.

(42) Tar éis nochta, mhaígh NLMK gur cheart go mbeadh údarás imscrúdaithe neamhchlaonta tar éis athbhreithniú eatramhach páirteach a thionscnamh go gasta atá teoranta do shainmhíniú raon feidhme an táirge agus/nó cineál na mbeart. Dhiúltaigh an Coimisiún don éileamh sin, ós rud é nach raibh dóthain fianaise aige chun imscrúdú den sórt sin a thionscnamh.

3. AN DÓCHÚLACHT GO LEANFAR DEN DUMPÁIL NÓ GO dTARLÓIDH SÍ ARÍS

(43) I gcomhréir le hAirteagal 11(2) den bhun-Rialachán, scrúdaigh an Coimisiún cibé an bhfuil an dóchúlacht ann go leanfar den dumpáil nó go dtarlóidh sí arís ó na tíortha lena mbaineann de bharr dhul in éag na mbeart atá i bhfeidhm.

3.1. Réamhbharúlacha

(44) Níor chomhoibrigh aon cheann de na táirgeoirí de chuid na Rúise, de chuid Stáit Aontaithe Mheiriceá nó de chuid na Cóiré san imscrúdú.

(45) Chuir an Coimisiún in iúl d’údaráis na dtrí thír lena mbaineann, toisc nach bhfuil aon chomhar ann, go bhféadfadh go gcuirfeadh an Coimisiún Airteagal 18 den bhun-Rialachán i bhfeidhm maidir leis na torthaí i ndáil leis an Rúis, Stáit Aontaithe Mheiriceá agus an Chóiré. Ní bhfuair an Coimisiún aon bharúlacha ná iarratais ar idirghabháil an Oifigigh Éisteachta ó údaráis na dtrí thír i dtaca leis sin.

(46) Dá bharr sin, i gcomhréir le hAirteagal 18(1) den bhun-Rialachán, bhí na torthaí maidir leis an dóchúlacht go leanfar den dumpáil nó go dtarlóidh sí arís maidir leis an Rúis, Stáit Aontaithe Mheiriceá agus an Chóiré bunaithe ar fhíorais a bhí ar fáil, go háirithe faisnéis a bhí ar fáil go poiblí amhail láithreáin ghréasáin oifigiúla cuideachtaí, faisnéis san iarraidh ar an athbhreithniú, agus faisnéis a fuarthas ó pháirtithe a bhí ag comhoibriú le linn thréimhse an imscrúdaithe athbhreithniúcháin. D’úsáid an Coimisiún staitisticí éagsúla ar allmhairí freisin, lena n-áirítear staitisticí ar allmhairí Comext Eurostat agus Global Trade Atlas.

(47) Ina theannta sin, maidir le Baoshan Group agus tar éis cros-seiceálacha cianda, chuir an Coimisiún Airteagal 18(1) den bhun-Rialachán i bhfeidhm maidir le costais saothair. Déanta na fírinne, mar a míníodh in aithris (207) thíos, theip ar an gcuideachta fianaise fhíoraithe iontaofa a sholáthar maidir le ríomh na ndaonuaireanta a leithdháiltear ar mhonarú táirgí áirithe cothrom-rollta de chruach shileacain-leictreach dírithe ar ghráinní.

3.2. An tSeapáin

3.2.1. Réamhbharúlacha

(48) Níor chomhoibrigh ach táirgeoir onnmhairiúcháin amháin de chuid na Seapáine (Nippon Steel) go hiomlán san imscrúdú reatha. Tar éis a thionscnaimh, tháinig an dara táirgeoir onnmhairiúcháin de chuid na Seapáine (JFE Steel) chun cinn agus chuir freagra neamhiomlán ar an gceistneoir ar fáil a bhí teoranta do dhíolacháin, do tháirgeacht agus d’acmhainneacht onnmhairiúcháin. Dá bharr sin, chuir an Coimisiún in iúl do JFE Steel agus do Rialtas na Seapáine go raibh sé beartaithe aige fíorais atá ar fáil i gcomhréir le hAirteagal 18 den bhun-Rialachán a chur i bhfeidhm. Ní bhfuarthas aon bharúlacha.

(49) Mar thoradh air sin, bhí na torthaí sa Roinn seo bunaithe go páirteach ar na fíorais a bhí ar fáil i gcomhréir le hAirteagal 18 den bhun-Rialachán maidir le díolacháin intíre. Chun na críche sin, úsáideadh an fhaisnéis a chuir Nippon Steel ar fáil, an fhaisnéis a sholáthraigh JFE maidir le díolacháin onnmhairiúcháin, an iarraidh ar an athbhreithniú éaga, staitisticí Eurostat agus faisnéis atá ar fáil go poiblí.

(50) B”ionann an dá tháirgeoir onnmhairiúcháin de chuid na Seapáine agus 100 % d’onnmhairí na Seapáine chuig an Aontas le linn thréimhse an imscrúdaithe athbhreithniúcháin.

3.2.2. Dumpáil le linn thréimhse an imscrúdaithe athbhreithniúcháin

3.2.2.1. Gnáthluach

(51) Bhunaigh an Coimisiún an gnáthluach do Nippon Steel ar an mbonn seo a leanas. Rinne an Coimisiún scrúdú ar dtús féachaint an raibh méid iomlán na ndíolachán intíre don táirgeoir onnmhairiúcháin a bhí ag comhoibriú go hiomlán ionadaíoch, i gcomhréir le hAirteagal 2(2) den bhun-Rialachán. Tá na díolacháin intíre ionadaíoch más ionann méid díolachán intíre iomlán an táirge chomhchosúil le custaiméirí neamhspleácha ar an margadh intíre in aghaidh an táirgeora onnmhairiúcháin agus 5 % ar a laghad de mhéid díolachán onnmhairiúcháin iomlán an táirge atá faoi athbhreithniú chuig an Aontas le linn thréimhse an imscrúdaithe athbhreithniúcháin. Ar an mbonn sin, bhí díolacháin iomlána an aon táirgeora onnmhairiúcháin chomhoibríoch amháin maidir leis an táirge comhchosúil ar an margadh intíre ionadaíoch.

(52) Ina dhiaidh sin, shainaithin an Coimisiún na cineálacha táirgí a díoladh ar bhonn intíre agus a bhí comhionann nó inchomparáide leis na cineálacha táirgí a díoladh lena n-onnmhairiú chuig an Aontas do na táirgeoirí onnmhairiúcháin le díolacháin intíre ionadaíocha.

(53) Rinne an Coimisiún scrúdú ansin lena fháil amach an raibh na díolacháin intíre ag an táirgeoir onnmhairiúcháin a bhí ag comhoibriú go hiomlán ar a mhargadh intíre le haghaidh gach cineál táirge atá comhchosúil nó inchomparáide le cineál táirge a dhíoltar lena onnmhairiú chuig an Aontas ionadaíoch, i gcomhréir le hAirteagal 2(2) den bhun-Rialachán. Tá díolacháin intíre de chineál táirge ionadaíoch más ionann méid iomlán na ndíolachán intíre den chineál táirge sin le custaiméirí neamhspleácha le linn thréimhse an imscrúdaithe athbhreithniúcháin agus 5 % ar a laghad de mhéid iomlán na ndíolachán onnmhairiúcháin den chineál táirge comhchosúil nó inchomparáide chuig an Aontas. Shuigh an Coimisiún go raibh na cineálacha táirgí sin ionadaíoch.

(54) Ina dhiaidh sin, shainigh an Coimisiún sciar na ndíolachán brabúsach le custaiméirí neamhspleácha ar an margadh intíre le haghaidh gach cineál táirge le linn thréimhse an imscrúdaithe athbhreithniúcháin, do Nippon Steel ina iomláine, chun a chinneadh an úsáidfeadh sé praghas díola intíre iarbhír chun an gnáthluach a ríomh, i gcomhréir le hAirteagal 2(4) den bhun-Rialachán.

(55) Suitear an gnáthluach ar an bpraghas intíre iarbhír in aghaidh an chineáil táirge, bídís na díolacháin sin brabúsach nó ná bídís, más amhlaidh: (a) b”ionann méid díolachán intíre an chineáil táirge, arna dhíol ag glanphraghas díolacháin atá cothrom le, nó níos airde ná, costas ríofa na táirgeachta, arb ionann é agus níos mó ná 80 % de mhéid iomlán díolacháin an chineáil táirge sin; agus (b) tá meánphraghas díolacháin ualaithe an chineáil táirge sin comhionann le costas aonaid an táirgthe nó níos airde ná sin.

(56) Sa chás sin, is ionann an gnáthluach agus meán ualaithe na bpraghsanna ar gach díolachán intíre den chineál táirge sin le linn thréimhse an imscrúdaithe.

(57) Ar an láimh eile, tá an gnáthluach bunaithe ar an bpraghas intíre iarbhír in aghaidh an chineáil táirge a bhaineann le díolacháin intíre brabúsacha an chineáil táirge sin, agus an méid sin amháin, le linn thréimhse an imscrúdaithe, más rud é: (a) go bhfuil méid díolachán brabúsach an chineáil sin táirge comhionann le 80 %, nó níos lú, de mhéid díolachán iomlán an chineáil sin táirge: nó (b) go bhfuil meánphraghas ualaithe an chineáil sin táirge faoi bhun chostas aonaid an táirgthe.

(58) De réir na hanailíse a rinneadh ar dhíolacháin intíre, bhí os cionn 90 % de na díolacháin intíre uile brabúsach, agus bhí an meánphraghas díolacháin ualaithe níos airde ná an costas táirgthe. Dá réir sin, de réir an chineáil táirge, ríomhadh an gnáthluach mar mheánphraghasanna ualaithe na ndíolachán intíre go léir le linn thréimhse an imscrúdaithe sa chás a thuairiscítear in aithris (56), nó mar mheán ualaithe na ndíolachán brabúsach sa chás a thuairiscítear in aithris (57), agus sa chás sin amháin.

(59) I gcás nach ndearnadh aon díolachán nó díolachán leordhóthanach maidir le cineál táirge comhchosúil i ngnáthchúrsa trádála, rinne an Coimisiún an gnáthluach a ríomh i gcomhréir le hAirteagal 2(3) agus (6) den bhun-Rialachán.

(60) Maidir le cineálacha táirgí den sórt sin, rinneadh an gnáthluach a ríomh trí chur le meánchostas táirgthe an táirge chomhchosúil atá ag aon táirgeoir onnmhairiúcháin chomhoibríoch amháin le linn thréimhse an imscrúdaithe athbhreithniúcháin: (a) na meánchostais díola, riaracháin agus ghinearálta (dá ngairtear “costais SGA” anseo feasta) a thabhaigh an t-aon táirgeoir onnmhairiúcháin comhoibríoch amháin ar dhíolacháin intíre an táirge chomhchosúil, i ngnáthchúrsa trádála, le linn thréimhse an imscrúdaithe athbhreithniúcháin; agus (b) an meánbhrabús ualaithe a rinne an t-aon táirgeoir onnmhairiúcháin comhoibríoch amháin ar dhíolacháin intíre an táirge chomhchosúil, i ngnáthchúrsa trádála, le linn thréimhse an imscrúdaithe athbhreithniúcháin.

(61) I gcás na gcineálacha táirgí nár díoladh ar chor ar bith ar an margadh intíre, cuireadh na meánchostais ualaithe SGA agus brabús na n-idirbheart go léir a rinneadh sa ghnáthchúrsa trádála ar an margadh baile leis na cineálacha sin.

(62) Maidir le JFE Steel, in éagmais comhair, d’úsáid an Coimisiún fíorais a bhí ar fáil i gcomhréir le hAirteagal 18 den bhun-Rialachán maidir le díolacháin intíre. Ó tharla nach raibh sonraí iontaofa maidir le praghsanna JFE Steel ar an margadh intíre ar fáil, shuigh an Coimisiún gnáthluach ríofa ag baint úsáid as an modheolaíocht agus na luachanna atá san iarraidh ar athbhreithniú éaga.

3.2.2.2. Praghas onnmhairiúcháin

(63) Onnmhairíodh Nippon Steel chuig an Aontas trí thrádálaithe gaolmhara amháin. Dá bhrí sin, rinneadh an praghas onnmhairiúcháin a ríomh ar bhonn Airteagal 2(9) den bhun-Rialachán, is é sin ar bhonn an phraghais ar ar athdhíoladh na táirgí allmhairithe den chéad uair le ceannaitheoir neamhspleách. Rinneadh coigeartuithe ar an bpraghas ar na costais go léir a thabhaítear idir allmhairiú agus athdhíol, lena n-áirítear costais SGA agus le haghaidh brabúis a fhabhraíonn.

(64) D’onnmhairigh JFE Steel go díreach chuig an Aontas Eorpach agus mar thoradh air sin ba ionann a phraghas onnmhairiúcháin agus an praghas iarbhír a íocadh nó an praghas a bhí iníoctha as an táirge a bhí faoi athbhreithniú nuair a díoladh é lena onnmhairiú chuig an Aontas, i gcomhréir le hAirteagal 2(8) den bhun-Rialachán.

3.2.2.3. Comparáid

(65) Rinne an Coimisiún comparáid idir an gnáthluach agus an praghas onnmhairiúcháin mar a suíodh thuas ar bhonn an phraghais díreach ón monarcha.

(66) I gcás ina raibh údar leis mar gheall ar an ngá a bhí le comparáid chothrom a áirithiú, choigeartaigh an Coimisiún an gnáthluach agus/nó an praghas onnmhairiúcháin le haghaidh difríochtaí lena ndéantar difear do phraghsanna agus d’inchomparáideacht praghsanna, i gcomhréir le hAirteagal 2(10) den bhun-Rialachán. Rinne an táirgeoir onnmhairiúcháin comhoibríoch coigeartuithe ar chostais iompair, árachais, láimhseála, lódála agus choimhdeacha, phacáistíochta, costais chreidmheasa agus muirir bainc i gcás inarb infheidhme agus ina bhfuil údar maith leo.

(67) Ní raibh díolacháin intíre ag Nippon Steel do chuid de na cineálacha táirgí a d’onnmhairigh sé chuig an Aontas Eorpach. I bhfianaise líon ard na ndíolachán onnmhairiúcháin a bhféadfaí comparáid a dhéanamh ina leith agus ag cur san áireamh nach gá, i gcomhthéacs athbhreithniú éaga, méid cruinn na dumpála a shuí ach cibé an raibh an dóchúlacht ann go leanfar den dumpáil nó go dtarlóidh sé arís amach anseo, mheas an Coimisiún go raibh an chomparáid, mar a suíodh í, cruinn.

(68) Tar éis nochta, mhaígh Nippon Steel gur cheart go mbeadh an corrlach dumpála is infheidhme maidir le Nippon Steel ríofa ag an gCoimisiún ar bhonn gach díolachán onnmhairiúcháin chuig an Aontas agus thagair sé do chásdlí atá ann cheana (9).

(69) Mheabhraigh an Coimisiún nár chlúdaigh an corrlach dumpála gach díolachán onnmhairiúcháin chuig an Aontas toisc, mar a míníodh in aithris (67) thuas, ní raibh aon díolachán intíre comhfhreagrach ann do chuid de na cineálacha táirgí a d’onnmhairigh an chuideachta chuig an Aontas. Níor áiríodh na cineálacha táirgí sin (arb ionann iad agus 38 % den chainníocht iomlán a onnmhairíodh) sna ríomhanna dumpála ar dtús mar nár chuir an chuideachta na costais chomhfhreagracha táirgthe ina leith ar fáil. D’fhonn corrlach dumpála a ríomh le haghaidh 100 % de na díolacháin onnmhairiúcháin chuig an Aontas agus in éagmais sonraí níos cruinne ón gcuideachta, chinn an Coimisiún na cineálacha táirgí a ghrúpáil ar bhonn a leithid, ar paraiméadar é a bhfuil tionchar níos ísle ar chostas táirgthe agus praghas díolacháin ná príomhchaillteanas agus tiús. Ar an mbonn sin rinne sé an gnáthluach a ríomh do gach cineál táirge. Nochtadh na ríomhanna dumpála ceartaithe don chuideachta agus ní bhfuarthas aon bharúlacha.

3.2.2.4. Corrlach dumpála

(70) Maidir le Nippon Steel agus JFE Steel araon, léirigh an chomparáid idir an gnáthluach agus an praghas onnmhairiúcháin go ndearnadh a ndíolachán leis an Aontas Eorpach ar phraghsanna dumpáilte le linn thréimhse an imscrúdaithe athbhreithniúcháin. Bhí an corrlach dumpála a fuarthas do Nippon Steel thart ar 31 %, agus i gcás JFE Steel bhí sé thart ar 19 %.

(71) Mar sin tháinig an Coimisiún ar an gconclúid gur lean an dumpáil ar aghaidh le linn thréimhse an imscrúdaithe athbhreithniúcháin.

3.2.3. An dóchúlacht go leanfar den dumpáil

(72) Sa bhreis ar an toradh lena bhfuarthas gurbh ann don dumpáil le linn thréimhse an imscrúdaithe athbhreithniúcháin, rinne an Coimisiún anailís i dtaobh an raibh an dóchúlacht ann go leanfar den dumpáil, i gcás ina ligfear do na bearta maidir le hallmhairí táirgí áirithe cothrom-rollta de chruach shileacain-leictreach dírithe ar ghráinní ón tSeapáin dul in éag. Agus é sin á dhéanamh, rinneadh anailís ar na gnéithe seo a leanas: an acmhainneacht táirgeachta agus an acmhainneacht bhreise sa tSeapáin, agus tarraingteacht mhargadh an Aontais.

(a) Acmhainneacht bhreise

(73) Bunaithe ar fhreagraí ar an gceistneoir ón dá tháirgeoir de chuid na Seapáine, shuigh an Coimisiún gurb ionann agus [350 000 – 410 000] tona acmhainneacht táirgeachta na Seapáine le linn thréimhse an imscrúdaithe athbhreithniúcháin.

(74) Bunaithe ar an tacar sonraí céanna, shuigh an Coimisiún go raibh acmhainneacht bhreise táirgí áirithe cothrom-rollta de chruach shileacain-leictreach dírithe ar ghráinní de chuid na Síne timpeall is [50 000 – 110 000] tona.

(75) Mhaígh Nippon Steel go ndearnadh rómheastachán ar acmhainneacht bhreise na Seapáine toisc nár chuir an Coimisiún san áireamh go ndíríonn an tSeapáin ar an gcineál leithid is tanaí de tháirgí áirithe cothrom-rollta de chruach shileacain-leictreach dírithe ar ghráinní lena dtáirgtear níos lú táirgeachta ná cineál na dtáirgí áirithe cothrom-rollta de chruach shileacain-leictreach dírithe ar ghráinní a tháirgeann tionscal an Aontais agus tíortha eile lena mbaineann.

(76) Léiríodh ón anailís ar na samhlacha a onnmhairíodh chuig an Aontas agus chuig na príomhthíortha onnmhairiúcháin eile, ar nós na hIndia agus Mheicsiceo, go raibh tiús leithid comhchosúil nó níos airde ag formhór mór na samhlacha a d’onnmhairigh Nippon Steel ná na táirgí a mhonaraigh tionscal an Aontais. Ina theannta sin, ba shuntasach an sciar de na cineálacha táirgí áirithe cothrom-rollta de chruach shileacain-leictreach dírithe ar ghráinní ar leithead níos tanaí a onnmhairíodh chuig an Aontas agus go deimhin bhí éileamh ar an gcineál sin táirge ar mhargadh an Aontais. Is é sin le rá, fiú má bhí an acmhainneacht bhreise ag freagairt go heisiach, quod non, maidir le táirgí ar leithead níos tanaí, bheadh éileamh ar tháirgí den sórt sin ar mhargadh an Aontais.

(77) Ina theannta sin, shuigh an Coimisiún a mheasúnú ar acmhainneacht bhreise ar an bhfaisnéis a chuir táirgeoirí onnmhairiúcháin de chuid na Seapáine ar fáil. Dá réir sin, theip ar an gCoimisiún a dhéanamh amach conas a d’fhéadfadh sé rómheastachán a dhéanamh ar an acmhainneacht bhreise nuair a d’eascair na sonraí ó na táirgeoirí onnmhairiúcháin iad féin. Ar aon chuma, mheas an Coimisiún nach raibh an maíomh a bhain leis an táirgeacht mionsonraithe ná dearbhaithe go leordhóthanach, toisc nach ndearna sé foráil do dhifríocht chomhfhreagrach in acmhainneacht táirgeachta ná acmhainneacht bhreise atá nasctha leis an difríocht líomhnaithe sa táirgeacht. Ina theannta sin, is é Nippon Steel amháin a d’ardaigh an maíomh sin agus ní raibh aon fhaisnéis ann maidir leis an raon i dtiús leithid an phríomhtháirgeora onnmhairiúcháin eile de chuid na Seapáine. Ar bhonn an méid thuas, dhiúltaigh an Coimisiún don mhaíomh sin.

(78) Ina theannta sin, mheas an Coimisiún go ndéanann táirgeoirí onnmhairiúcháin eile de chuid na Seapáine cruacha leictreacha neamhdhírithe a mhonarú. Déantar táirgí áirithe cothrom-rollta de chruach shileacain-leictreach dírithe ar ghráinní agus cruacha leictreacha neamhdhírithe araon a mhonarú ag úsáid an trealaimh chéanna. Ciallaíonn sé sin go bhfuil sé indéanta go teicniúil acmhainneacht a shaoradh ó chruacha leictreacha neamhdhírithe agus í sin a aistriú go táirgí áirithe cothrom-rollta de chruach shileacain-leictreach dírithe ar ghráinní. D’fhéadfadh athrú den sórt sin tarlú sa todhchaí dá mbeadh an dreasacht eacnamaíoch ag táirgeoirí onnmhairiúcháin de chuid na Seapáine déanamh amhlaidh. Mar thoradh air sin, d’fhéadfadh an acmhainneacht bhreise méadú tuilleadh fós.

(79) Tar éis iad nochta, mhaígh Rialtas na Seapáine agus Nippon Steel nach féidir le táirgeoirí de chuid na Seapáine acmhainneacht atá beartaithe chun cruacha leictreacha neamhdhírithe a tháirgeadh a shaoradh chun leasa táirgeacht táirgí áirithe cothrom-rollta de chruach shileacain-leictreach dírithe ar ghráinní lena n-onnmhairiú chuig an Aontas mar go bhfuil Nippon Steel faoi cheangal ag conarthaí le monaróirí feithiclí leictreacha chun cruacha leictreacha neamhdhírithe a tháirgeadh. Sa chomhthéacs sin, mhaígh sé nár cheart go mbeadh an measúnú ar acmhainneacht bhreise bunaithe ar an ngné sin.

(80) Thug an Coimisiún dá aire go raibh conarthaí ceangailteacha ann le monaróirí feithiclí leictreacha chun cruacha leictreacha neamhdhírithe a tháirgeadh, rud nach bhforáiltear do shaorú acmhainneachta le haghaidh táirgí áirithe cothrom-rollta de chruach shileacain-leictreach dírithe ar ghráinní, per se, láithreach. Mheas an Coimisiún freisin, áfach, dá bhforbródh dálaí an mhargaidh ar mhargadh na bhfeithiclí leictreacha go diúltach, go bhféadfadh táirgeoirí onnmhairiúcháin de chuid na Seapáine níos mó acmhainneachta a thiomnú do tháirgeadh táirgí áirithe cothrom-rollta de chruach shileacain-leictreach dírithe ar ghráinní toisc go n-úsáideann na táirgeoirí an trealamh céanna chun táirgí áirithe cothrom-rollta de chruach shileacain-leictreach dírithe ar ghráinní agus chun cruacha leictreacha neamhdhírithe a tháirgeadh. Cibé scéal é, beag beann ar fhorbairt an éilimh ar chruacha leictreacha neamhdhírithe sna blianta amach romhainn, mheas an Coimisiún go raibh a chonclúidí maidir le measúnú ar acmhainneacht bhreise mar a luadh in aithris (74) bailí toisc go raibh siad sin bunaithe ar acmhainneacht bhreise shuntasach a bheith ann go sonrach maidir le táirgí áirithe cothrom-rollta de chruach shileacain-leictreach dírithe ar ghráinní amháin, nár cuireadh aon acmhainneacht bhreise maidir le saoradh leis, atá nasctha le táirgeadh cruacha leictreacha neamhdhírithe.

(b) Tarraingteacht mhargadh an Aontais

(81) Ó thaobh méide de, tá margadh an Aontais (tomhaltas os cionn 265 000 -280 000 tona le linn thréimhse an imscrúdaithe athbhreithniúcháin) i measc na margaí is mó táirgí áirithe cothrom-rollta de chruach shileacain-leictreach dírithe ar ghráinní ar fud an domhain. I measc na dtíortha lena mbaineann, is ag an tSín amháin atá margadh intíre níos mó ná mar atá ag an Aontas Eorpach, agus tá tomhaltas intíre i bhfad níos lú ag Stáit Aontaithe Mheiriceá, an Chóiré, an Rúis agus an tSeapáin.

(82) Is ionann an acmhainneacht bhreise a shuitear agus [28 – 31 %] de thomhaltas an Aontais le linn thréimhse an imscrúdaithe athbhreithniúcháin, mar a suíodh in aithris (259) thíos. Ag an am céanna tá an dóchúlacht ann go ndéanfar an acmhainneacht bhreise a dhíriú ar mhargadh an Aontais i gcainníochtaí móra dá ligfí do na bearta dul in éag. Go deimhin, glacann margadh intíre na Seapáine thart ar an ceathrú cuid d’acmhainneacht táirgeachta na Seapáine agus go traidisiúnta bíonn sé beagnach 100 % sásta le táirgeacht intíre.

(83) Ina theannta sin, is ar an onnmhairiú a bhíonn tionscal de chuid na Seapáine dírithe maidir le táirgí áirithe cothrom-rollta de chruach shileacain-leictreach dírithe ar ghráinní toisc go bhfuil níos mó ná [70 - 80]% den táirgeacht go léir beartaithe le haghaidh onnmhairí. Faoi dheireadh, tá dualgais chosanta trádála ar an tSín agus ar Stáit Aontaithe Mheiriceá, rud a laghdaíonn, i ndáiríre, rochtain táirgeoirí onnmhairiúcháin de chuid na Seapáine ar na margaí tábhachtacha sin. Tháinig laghdú mór ar onnmhairí de chuid na Seapáine chuig an tSín go háirithe tar éis don tSín bearta a fhorchur.

(84) Ina theannta sin, tá córas dáileacháin seanbhunaithe ag táirgeoirí onnmhairiúcháin de chuid na Seapáine laistigh den Aontas Eorpach agus dá bhrí sin is féidir leo lastais chuig margadh an Aontais a mhéadú go héasca.

(85) I bhfianaise na mbreithnithe thuas, is féidir coinne a bheith ann go réasúnta, dá ndéanfaí na bearta a aisghairm, go ndéanfaí cuid shubstaintiúil d’onnmhairí agus d’acmhainneacht bhreise reatha de chuid na Seapáine a atreorú chuig an Aontas.

(86) Tar éis nochta, mhaígh Rialtas na Seapáine agus Nippon Steel nach raibh margadh an Aontais chomh tarraingteach agus a bhí sé le linn an imscrúdaithe bunaidh agus go bhfuil sé i gceist ag táirgeoirí de chuid na Seapáine margaí na hÁise atá ag ardú a ghabháil go gníomhach agus nach rólíonfar onnmhairí ón tSeapáin ar mhargadh an Aontais sa chás go ligfear do na bearta dul in éag.

(87) Mheas Nippon Steel freisin go raibh conclúid ar ar tháinig an Coimisiún maidir le tarraingteacht mhargadh an Aontais gan bhunús toisc go raibh sé bunaithe go hiomlán ar a mhéid. Maidir leis sin, dhírigh sé aird ar ghnéithe sonracha eile a bhaineann le tarraingteacht mhargadh an Aontais, amhail leibhéal na bpraghsanna, tionscal stóinseach intíre a bheith ann, an t-éileamh ar chineál sonrach táirge, bearta cosanta trádála agus/nó dídhreasachtaí a bhaineann le hiompar.

(88) Mheas an Coimisiún nár dearbhaíodh an maíomh a bhaineann le margadh na hÁise le fianaise tacaíochta. Ar aon chuma, lean táirgeoirí onnmhairiúcháin de chuid na Seapáine ag onnmhairiú méideanna suntasacha agus choinnigh siad a sciar den mhargadh san Aontas le linn na tréimhse faoi bhreathnú in ainneoin na dtosca uile a luaigh Nippon steel, an laghdú ar thomhaltas agus na bearta atá i bhfeidhm.

(89) Ina theannta sin, ba é margadh an Aontais Eorpaigh an tríú margadh onnmhairiúcháin is mó do tháirgeoirí onnmhairiúcháin de chuid na Seapáine le linn thréimhse an imscrúdaithe athbhreithniúcháin (10). Ina theannta sin, léiríodh ón anailís ar threocht na ndíolachán onnmhairiúcháin ag dhá tháirgeoir onnmhairiúcháin de chuid na Seapáine gur laghdaigh a n-onnmhairí chuig tíortha nach Ballstáit den Aontas iad i bhfad níos mó sa tréimhse faoi bhreathnú (-[25-35]%) ná onnmhairí chuig an Aontas (- [5-15]%) le linn na tréimhse céanna.

(90) Anuas ar a mhéid agus ar na cainníochtaí móra is féidir le táirgeoirí onnmhairiúcháin de chuid na Seapáine a dhíol ar mhargadh an Aontais, thug an Coimisiún dá aire freisin go bhfuil leibhéil arda praghsanna agus láithreacht suntasach allmhairí de shaintréith ag margadh an Aontais, rud a léiríonn a tharraingteacht do tháirgeoirí táirgí áirithe cothrom-rollta de chruach shileacain-leictreach dírithe ar ghráinní lasmuigh den Aontas Eorpach. Ar an mbonn sin, diúltaíodh don mhaíomh sin.

(c) Conclúid maidir leis an dóchúlacht go leanfar den dumpáil

(91) I bhfianaise a bhfuil thuas, tháinig an Coimisiún ar an gconclúid gur dócha go leanfar den dumpáil amach anseo má ligtear do na bearta dul in éag. Ag breithniú ar leibhéil na bpraghsanna dumpáilte maidir le táirgí áirithe cothrom-rollta de chruach shileacain-leictreach dírithe ar ghráinní don Aontas le linn thréimhse an imscrúdaithe athbhreithniúcháin, ar an acmhainneacht bhreise sa tSeapáin agus ar tharraingteacht mhargadh an Aontais, tháinig an Coimisiún ar an gconclúid go bhfuil an dóchúlacht ann go dtiocfaidh méideanna suntasacha táirgí áirithe cothrom-rollta de chruach shileacain-leictreach dírithe ar ghráinní ón tSeapáin isteach ar mhargadh an Aontais ag leibhéil na bpraghsanna dumpáilte, má ligtear do na bearta dul in éag.

3.3. Poblacht na Cóiré

3.3.1. Dumpáil le linn thréimhse an imscrúdaithe athbhreithniúcháin

3.3.1.1. Réamhbharúlacha

(92) Cheal comhoibrithe ó aon táirgeoir onnmhairiúcháin de chuid na Cóiré, mar a léirítear in aithris (28), shuigh an Coimisiún a anailís fhoriomlán, lena n-áirítear an ríomh dumpála, ar fhíorais atá ar fáil de bhun Airteagal 18 den bhun-Rialachán.

(93) Dá bharr sin, rinneadh measúnú ar an dóchúlacht go leanfar den dumpáil nó go dtarlóidh sí arís trí úsáid a bhaint as an bhfaisnéis atá san iarraidh ar athbhreithniú éaga, in éineacht le sonraí Eurostat agus leis na staitisticí onnmhairiúcháin in Global Trade Atlas.

3.3.1.2. Dumpáil

(a) Gnáthluach

(94) D’fhonn an gnáthluach a shuí, d’úsáid an Coimisiún an mhodheolaíocht chéanna leis an gceann a chuir an t-iarratasóir i bhfeidhm san iarraidh. Ó tharla nach raibh sonraí iontaofa maidir le praghsanna ar mhargadh intíre na Cóiré ar fáil, shuigh an Coimisiún gnáthluach ríofa ag baint úsáid as an modheolaíocht agus as na luachanna atá san iarraidh ar athbhreithniú éaga.

(b) Praghsanna onnmhairiúcháin

(95) Suíodh praghsanna onnmhairiúcháin chuig an Aontas ar bhonn sonraí Eurostat.

(c) Comparáid

(96) Rinneadh comparáid idir an gnáthluach agus an praghas onnmhairiúcháin ar bhonn an phraghais díreach ón monarcha. Chuige sin, asbhaineadh costais seachadta agus árachais ar bhonn na faisnéise a bhí ar fáil san iarraidh (115,82 EUR/tona). Ba é 1 893 EUR/tona gnáthluach an phraghais díreach ón monarcha a suíodh, agus ba é 1 880 EUR/tona an praghas onnmhairiúcháin díreach ón monarcha le linn thréimhse an imscrúdaithe athbhreithniúcháin.

(d) Dumpáil

(97) Ar bhonn an méid thuas, shuigh an Coimisiún go raibh corrlach dumpála onnmhairí de chuid na Cóiré chuig an Aontas ag leibhéal de minimis, i.e. níos lú ná 2 %, arna shloinneadh mar chéatadán den phraghas onnmhairiúcháin.

3.3.2. An dóchúlacht go leanfar den dumpáil má dhéantar na bearta a aisghairm

(98) Rinne an Coimisiún anailís ar cibé an bhfuil an dóchúlacht ann go dtarlóidh dumpáil arís má ligtear do na bearta frithdhumpála reatha dul in éag. Agus é sin á dhéanamh, d’fhéach sé ar iompar onnmhaireoirí de chuid na Cóiré ar mhargaí eile, ar tháirgeacht agus ar acmhainneacht bhreise sa Chóiré agus ar tharraingteacht mhargadh an Aontais.

(a) Onnmhairí chuig tríú tíortha

(99) Rinne an Coimisiún anailís ar na praghsanna onnmhairiúcháin ón gCóiré chuig tríú margaí eile le linn thréimhse an imscrúdaithe athbhreithniúcháin, mar a tuairiscíodh i staitisticí oifigiúla onnmhairithe na Cóiré de réir Global Trade Atlas, agus rinne sé comparáid idir leibhéil na bpraghsanna sin agus na praghsanna allmhairiúcháin. Léiríodh mar thoradh ar an anailís sin go ndearnadh onnmhairí de chuid na Cóiré chuig roinnt dá phríomh-mhargaí onnmhairiúcháin eile ag praghsanna faoi bhun na bpraghsanna onnmhairiúcháin chuig an Aontas. Suíodh an meánphraghas onnmhairiúcháin chuig tríú margaí ag 1 442 EUR/tona le linn thréimhse an imscrúdaithe athbhreithniúcháin, atá faoi bhun an íosphraghais allmhairiúcháin is ísle is infheidhme san Aontas Eorpach agus i bhfad níos ísle ná an meánphraghas díreach ón monarcha chuig an Aontas. Leis an ngnáthluach ríofa léiríodh difríocht praghais de thart ar 30 % nuair a rinneadh comparáid idir na praghsanna sin agus praghsanna chuig tríú margaí.

(100) Dá bhrí sin, measadh go raibh an dóchúlacht ann, dá ndéanfaí na bearta reatha a aisghairm, go dtosóidh táirgeoirí onnmhairiúcháin de chuid na Cóiré ag díol leis an Aontas ar leibhéil na bpraghsanna dumpáilte.

(b) Acmhainneacht bhreise

(101) De réir na bhfíoras atá ar fáil san iarraidh ar athbhreithniú, tá acmhainneacht táirgeachta mheasta de 280 000 tona ag an gCóiré agus acmhainneacht bhreise mheasta de 24 000 tona le linn thréimhse an imscrúdaithe athbhreithniúcháin. Dá bhrí sin, bhí acmhainneacht bhreise na Cóiré comhfhreagrach do thart ar [7 – 10] % de thomhaltas an Aontais maidir le táirgí áirithe cothrom-rollta de chruach shileacain-leictreach dírithe ar ghráinní le linn thréimhse an imscrúdaithe athbhreithniúcháin.

(c) Tarraingteacht mhargadh an Aontais

(102) Shuigh an Coimisiún go bhfuil margadh an Aontais tarraingteach do tháirgeoirí de chuid na Cóiré ar na cúiseanna seo a leanas.

(103) Ar dtús, mar a léirítear in aithris (81) thuas, tá margadh an Aontais i measc na margaí is mó ar domhan. Ar an dara dul síos, tá tomhaltas intíre na Cóiré sásta den chuid is mó leis an táirgeadh intíre, toisc nach bhfuil ach 19 % de ina n-allmhairí. Mar thoradh air sin, bíonn na táirgeoirí onnmhairiúcháin dírithe ar onnmhairiú den chuid is mó.

(104) Ar an tríú dul síos, tar éis bearta frithdhumpála a fhorchur sa tSín i gcoinne, inter alia, na Cóiré, agus an méadú ar acmhainneacht táirgeachta intíre na Síne, tá laghdú mór tagtha ar onnmhairí de chuid na Cóiré chuig an tSín le blianta beaga anuas. Dhéanfadh sé sin margadh an Aontais níos tarraingtí dá réir, rud a chruthódh an riosca go bhféadfadh atreorú trádála áirithe a bheith ann don Aontas.

(d) Conclúid maidir leis an dóchúlacht go dtarlóidh an dumpáil arís

(105) I bhfianaise a bhfuil thuas, tháinig an Coimisiún ar an gconclúid go bhfuil an dóchúlacht ann go dtarlóidh an dumpáil arís sa todhchaí má ligtear do na bearta dul in éag. Agus acmhainneacht bhreise na Cóiré á meas, leibhéil ísle phraghsanna na n-onnmhairí maidir le táirgí áirithe cothrom-rollta de chruach shileacain-leictreach dírithe ar ghráinní chuig tríú tíortha le linn thréimhse an imscrúdaithe athbhreithniúcháin, a rinneadh ar phraghsanna dumpáilte i gcomparáid leis an ngnáthluach, mar aon le tarraingteacht mhargadh an Aontais, tháinig an Coimisiún ar an gconclúid go bhfuil an dóchúlacht go dtiocfaidh cainníochtaí suntasacha táirgí áirithe cothrom-rollta de chruach shileacain-leictreach dírithe ar ghráinní ón gCóiré isteach i margadh an Aontais ag leibhéil na bpraghsanna dumpáilte, má ligtear do na bearta dul in éag.

3.4. Stáit Aontaithe Mheiriceá

3.4.1. Dumpáil le linn thréimhse an imscrúdaithe athbhreithniúcháin

3.4.1.1. Réamhbharúlacha

(106) Cheal comhoibrithe ó aon táirgeoir onnmhairiúcháin de chuid Stáit Aontaithe Mheiriceá, mar a léirítear in aithris (28), shuigh an Coimisiún a anailís fhoriomlán, lena n-áirítear an ríomh dumpála, ar fhíorais atá ar fáil de bhun Airteagal 18 den bhun-Rialachán.

(107) Dá bharr sin, rinneadh measúnú ar an dóchúlacht go leanfar den dumpáil nó go dtarlóidh dumpáil arís trí úsáid a bhaint as an bhfaisnéis atá san iarraidh ar athbhreithniú éaga, in éineacht le foinsí faisnéise eile amhail Eurostat agus GTA.

3.4.1.2. Dumpáil

(a) Gnáthluach

(108) D’fhonn an gnáthluach a shuí, d’úsáid an Coimisiún an mhodheolaíocht chéanna leis an gceann a chuir an t-iarratasóir i bhfeidhm san iarraidh. Ó tharla nach raibh sonraí iontaofa maidir le praghsanna ar mhargadh intíre Stáit Aontaithe Mheiriceá ar fáil, bhunaigh an Coimisiún gnáthluach tógtha ag baint úsáid as an modheolaíocht agus na luachanna atá san iarraidh ar athbhreithniú éaga.

(b) Praghsanna onnmhairiúcháin

(109) Suíodh praghsanna onnmhairiúcháin chuig an Aontas ar bhonn sonraí Eurostat.

(c) Comparáid

(110) Rinneadh comparáid idir an gnáthluach agus an praghas onnmhairiúcháin ar bhonn an phraghais díreach ón monarcha. Chuige sin, asbhaineadh costais seachadta agus árachais ar bhonn na faisnéise a bhí ar fáil san iarraidh (166,66 EUR/tona). Mar sin suíodh gnáthluach an phraghais díreach ón monarcha ag 2 310 EUR/tona, agus ba é 1 880 EUR/tona an praghas onnmhairiúcháin le linn thréimhse an imscrúdaithe athbhreithniúcháin.

(d) Dumpáil

(111) I bhfianaise a bhfuil thuas, shuigh an Coimisiún corrlach dumpála de thart ar 21 %. Mar sin tháinig an Coimisiún ar an gconclúid gur leanadh den dumpáil le linn thréimhse an imscrúdaithe athbhreithniúcháin.

3.4.2. An dóchúlacht go leanfar den dumpáil má dhéantar na bearta a aisghairm

(112) Rinne an Coimisiún anailís ar cibé an bhfuil an dóchúlacht ann go leanfar den dumpáil má ligtear do na bearta frithdhumpála reatha dul in éag. Agus é sin á dhéanamh, d’fhéach sé ar tháirgeacht agus ar acmhainneacht bhreise i Stáit Aontaithe Mheiriceá agus ar tharraingteacht mhargadh an Aontais.

(a) Acmhainneacht bhreise

(113) De réir na faisnéise a cuireadh ar fáil san iarraidh ar athbhreithniú éaga, bhí acmhainneacht táirgeachta mheasta de 265 000 tona ag Stáit Aontaithe Mheiriceá agus acmhainneacht bhreise mheasta de 77 000 tona le linn thréimhse an imscrúdaithe athbhreithniúcháin. Mar sin is féidir leis an acmhainneacht bhreise i Stáit Aontaithe Mheiriceá amháin [27 - 30]% de thomhaltas táirgí áirithe cothrom-rollta de chruach shileacain-leictreach dírithe ar ghráinní an Aontais a shásamh.

(b) Tarraingteacht mhargadh an Aontais

(114) Deimhníodh leis an imscrúdú go bhfuil margadh an Aontais tarraingteach do tháirgeoirí Stáit Aontaithe Mheiriceá ar na cúiseanna seo a leanas:

(115) Ar dtús, mar a léirítear in aithris (81) thuas, tá margadh an Aontais i measc na margaí is mó ar domhan.

(116) Ar an dara dul síos, tá tomhaltas intíre Stáit Aontaithe Mheiriceá sásta den chuid is mó leis an táirgeadh intíre, toisc nach raibh ach timpeall 15 % de ina n-allmhairí le linn thréimhse an imscrúdaithe athbhreithniúcháin. Mar thoradh air sin, tá na táirgeoirí onnmhairiúcháin dírithe ar onnmhairiú.

(c) Conclúid maidir an dóchúlacht go leanfar den dumpáil

(117) I bhfianaise a bhfuil thuas, tháinig an Coimisiún ar an gconclúid gur dócha go leanfar den dumpáil amach anseo má ligtear do na bearta dul in éag. Agus leibhéil na bpraghsanna dumpáilte á mbreithniú maidir le táirgí áirithe cothrom-rollta de chruach shileacain-leictreach dírithe ar ghráinní don Aontas le linn thréimhse an imscrúdaithe athbhreithniúcháin, agus an acmhainneacht bhreise i Stáit Aontaithe Mheiriceá agus tarraingteacht mhargadh an Aontais, tháinig an Coimisiún ar an gconclúid go bhfuil an dóchúlacht ann go dtiocfaidh cainníochtaí suntasacha de tháirgí áirithe cothrom-rollta de chruach shileacain-leictreach dírithe ar ghráinní ó Stáit Aontaithe Mheiriceá isteach ar mhargadh an Aontais ar leibhéil na bpraghsanna dumpáilte, má ligtear do na bearta dul in éag.

3.5. An tSín

3.5.1. Dumpáil le linn thréimhse an imscrúdaithe athbhreithniúcháin

3.5.1.1. Nós imeachta um an ngnáthluach a shuí faoi Airteagal 2(6a) den bhun-Rialachán

(118) De réir Airteagal 2(1) den bhun-Rialachán, “déanfar an gnáthluach a shuí de ghnáth ar an bpraghas a íocadh nó atá le híoc, i ngnáthchúrsa trádála, ag custaiméirí neamhspleácha sa tír is onnmhaireoir”.

(119) Mar sin féin, de réir Airteagal 2(6a)(a) den bhun-Rialachán, “i gcás ina gcinntear […] nach bhfuil sé iomchuí praghsanna intíre agus costais a úsáid sa tír is onnmhaireoir i ngeall go bhfuil saobhadh suntasach sa tír sin de réir bhrí phointe (b), déanfar an gnáthluach a ríomh go heisiach ar bhonn na gcostas táirgthe agus díola ina léirítear praghsanna nó tagarmharcanna neamhshaofa”, agus “áireofar leis méid neamhshaofa agus réasúnta de chostais SGA.

(120) Ó tharla gur leordhóthanach an fhianaise a bhí ar fáil ag tús an imscrúdaithe lenar tugadh le fios gurbh ann do shaobhadh suntasach de réir bhrí phointe (b) d’Airteagal 2(6a) den bhun-Rialachán, maidir leis an tSín, mheas an Coimisiún gurbh iomchuí tús a chur leis an imscrúdú i ndáil leis na táirgeoirí onnmhairiúcháin ón tír sin, ag féachaint d’Airteagal 2(6a) den bhun-Rialachán.

(121) Dá bhrí sin, chun na sonraí is gá a bhailiú chun Airteagal 2(6a) den bhun-Rialachán a chur i bhfeidhm lá is faide anonn, d’iarr an Coimisiún ar tháirgeoirí de chuid na Síne san Fhógra Tionscnaimh faisnéis a sholáthar maidir leis na hionchuir a úsáidtear chun an táirge atá faoi athbhreithniú a tháirgeadh. Chuir táirgeoir onnmhairiúcháin amháin an fhaisnéis a iarradh ar fáil.

(122) D’fhonn faisnéis a fháil a mheas sé go mba ghá dá imscrúdú maidir leis an saobhadh suntasach a líomhnaíodh, sheol an Coimisiún ceistneoir chuig Rialtas na Síne freisin. Ina theannta sin, i bpointe 5.3.2 den Fhógra Tionscnaimh, thug an Coimisiún cuireadh do gach páirtí leasmhar a gcuid tuairimí a chur in iúl, faisnéis a chur isteach agus fianaise thacaíochta a chur ar fáil maidir le cur i bhfeidhm Airteagal 2(6a) den bhun-Rialachán laistigh de 37 lá ó dháta fhoilsiú an Fhógra Tionscnaimh in Iris Oifigiúil an Aontais Eorpaigh. Ní bhfuarthas aon fhreagra ar an gceistneoir ó Rialtas na Síne agus ní bhfuarthas aon aighneacht maidir le cur i bhfeidhm Airteagal 2(6a) den bhun-Rialachán roimh an sprioc-am.

(123) An 30 Samhain 2020, d’eisigh an Coimisiún an chéad nóta i gcomhair an chomhaid (“An Chéad Nóta”), nóta inar lorg sé tuairimí ó na páirtithe leasmhara i leith na bhfoinsí ábhartha a bhféadfadh an Coimisiún úsáid a bhaint astu chun an gnáthluach a chinneadh, i gcomhréir le hAirteagal 2(6a)(e) an dara fleasc den bhun-Rialachán. Sa nóta sin, sholáthair an Coimisiún liosta na dtosca táirgeachta uile amhail ábhair, fuinneamh agus saothar a úsáideann na táirgeoirí onnmhairiúcháin chun an táirge faoi athbhreithniú a tháirgeadh. Ina theannta sin, ar bhonn na gcritéar a threoraíonn rogha na bpraghsanna nó na dtagarmharcanna neamhshaofa, shainaithin an Coimisiún dhá thír ionadaithe fhéideartha: An Bhrasaíl agus an Rúis.

(124) D’iarr an Coimisiún ar pháirtithe leasmhara a mbarúlacha a chur in iúl ina leith sin. Fuarthas barúlacha ó Eurofer agus ó Baoshan Group.

(125) Tugadh aghaidh ar na barúlacha sa Chéad Nóta sa dara nóta (“an Dara Nóta”) a d’eisigh an Coimisiún an 20 Iúil 2021 agus inar chuir sé páirtithe leasmhara ar an eolas faoi na foinsí ábhartha a bhí beartaithe aige a úsáid chun an gnáthluach a shuí, leis an mBrasaíl mar an tír ionadaíoch. Chuir sé in iúl freisin do pháirtithe leasmhara go ndéanfadh sé costais SGA agus na brabúis a shuí bunaithe ar fhaisnéis a bhí ar fáil don chuideachta, Aperam Inox América so Sul S.A. (“Aperam”), táirgeoir de chuid na tíre ionadaíche. Fuarthas barúlacha ó Eurofer agus ó Baoshan Group.

3.5.1.2. Neamh-chomhoibriú ó Rialtas na Síne

(126) Ar thionscnamh an imscrúdaithe ar bhonn Airteagal 2(6a)(a) den bhun-Rialachán, chuir an Coimisiún ceistneoir amach chuig Rialtas na Síne maidir le saobhadh a bheith ann. Níor thíolaic Rialtas na Síne aon fhreagra. Trí bhíthin Nótaí Briathartha an 24 Meán Fómhair 2021, chuir an Coimisiún in iúl do Rialtas na Síne go raibh sé ar intinn aige úsáid a bhaint as Airteagal 18 den bhun-Rialachán maidir le saobhadh suntasach a d’fhéadfadh a bheith ann ar mhargadh intíre na Síne i dtaca le táirgí áirithe cothrom-rollta de chruach shileacain-leictreach dírithe ar ghráinní de réir bhrí Airteagal 2(6a) den bhun-Rialachán. D’iarr an Coimisiún ar Rialtas na Síne a bharúil a thíolacadh maidir le cur i bhfeidhm Airteagal 18. Ní bhfuarthas aon bharúlacha.

3.5.1.3. Saobhadh suntasach a bheith ann

(127) In imscrúduithe a rinneadh le déanaí maidir leis an earnáil cruach sa tSín (11), rinne an Coimisiún amach gurbh ann do shaobhadh suntasach de réir bhrí Airteagal 2(6a)(b) den bhun-Rialachán. Tháinig an Coimisiún ar an gconclúid san imscrúdú sin gur ar bhonn na fianaise ar bhí ar fáil, ba iomchuí freisin Airteagal 2(6a) den bhun-Rialachán a chur i bhfeidhm.

(128) Sna himscrúduithe sin, rinne an Coimisiún amach gurbh ann d’idirghabháil shuntasach ón rialtas sa tSín, rud a shaobhann leithdháileadh éifeachtach na n-acmhainní i gcomhréir le prionsabail an mhargaidh (12). Go háirithe, tháinig an Coimisiún ar an gconclúid gur san earnáil cruach, lena mbaineann táirgí áirithe cothrom-rollta de chruach shileacain-leictreach dírithe ar ghráinní, ní hamháin go bhfuil cuid mhór úinéireachta ag Rialtas na Síne uirthi de réir bhrí Airteagal 2(6a)(b), an chéad fhleasc den bhun-Rialachán (13), ach ina theannta sin, go bhfuil Rialtas na Síne in ann cur isteach ar phraghsanna agus ar chostais trí láithreacht Stáit i ngnólachtaí de réir bhrí Airteagal 2(6a)(b), an dara fleasc den bhun-Rialachán (14). Rinne an Coimisiún amach thairis sin go raibh éifeachtaí saofa breise ar an margadh ag láithreacht agus ag idirghabháil an Stáit sna margaí airgeadais agus ó thaobh soláthar amhábhar agus ionchur de freisin. Go deimhin, ar an iomlán, de bharr an chórais pleanála sa tSín, fágann sé go mbíonn acmhainní á ndíriú ag Rialtas na Síne ar earnálacha atá ainmnithe mar earnálacha straitéiseacha nó atá tábhachtach go polaitiúil ar shlí eile, seachas iad a bheith á leithdháileadh i gcomhréir le fórsaí an mhargaidh (15). Thairis sin, tháinig an Coimisiún ar an gconclúid nach bhfuil dlíthe féimheachta agus maoine na Síne ag obair i gceart de réir bhrí Airteagal 2(6a)(b), an ceathrú fleasc den bhun-Rialachán, rud a chruthaíonn saobhadh go háirithe nuair a bhíonn gnólachtaí dócmhainneacha á gcoimeád i mbun gnó agus nuair a bhíonn cearta úsáide talún á leithdháileadh sa tSín (16). Ar an gcaoi chéanna, rinne an Coimisiún amach gurbh ann do shaobhadh maidir le costais phá san earnáil cruach de réir bhrí Airteagal 2(6a)(b), an cúigiú fleasc den bhun-Rialachán (17), mar aon le saobhadh sna margaí airgeadais de réir bhrí Airteagal 2(6a)(b), an séú fleasc den bhun-Rialachán, go háirithe maidir le gníomhaithe corparáideacha caipiteal a rochtain sa tSín (18).

(129) Mar a rinneadh in imscrúduithe roimhe seo maidir leis an earnáil cruach sa tSín, san imscrúdú seo d’fhéach an Coimisiún lena fháil amach an iomchuí praghsanna agus costais intíre a úsáid sa tSín i bhfianaise saobhadh suntasach a bheith ann de réir bhrí Airteagal 2(6a), pointe (b), den bhun-Rialachán. Rinne an Coimisiún amhlaidh ar bhonn na fianaise atá ar fáil sa chomhad, lena n-áirítear an fhianaise atá san iarraidh agus sa Tuarascáil araon ar fhianaise í atá ag brath ar fhoinsí atá ar fáil go poiblí. Cumhdaíodh san anailís sin an scrúdú a rinneadh ar na hidirghabhálacha substaintiúla ón rialtas i ngeilleagar na Síne go ginearálta, ach cumhdaíodh freisin staid shonrach an mhargaidh san earnáil ábhartha lena n-áirítear an táirge atá faoi athbhreithniú. Chuir an Coimisiún leis na gnéithe fianaiseacha sin lena thaighde féin ar na critéir éagsúla atá ábhartha chun a dheimhniú gurb ann do shaobhadh suntasach sa tSín, mar a fuarthas amach freisin in imscrúduithe a rinne sé roimhe seo i ndáil leis sin.

(130) Bhí faisnéis san iarratas maidir le héifeachtaí saofa an 13ú Plean Cruach Cúig Bliana ar an tionscal cruach. Ina theannta sin, thagair an iarraidh do na fionnachtana a rinne rialtas na Stát Aontaithe maidir le rialú an stáit ar an gcumhacht rialaithe réasúnta láidir ar an earnáil cruach sa tSín trí Choimisiún Riarachán agus Fhaireachán na Sócmhainní atá faoi úinéireacht an Stáit agus cumhacht rialaithe iomlán ar leictreachas (19). Tugadh faoi deara san iarraidh freisin go ndéantar táirgí áirithe cothrom-rollta de chruach shileacain-leictreach dírithe ar ghráinní, cosúil le táirgí cruach le bratú orgánach orthu a tháirgeadh ó chornaí teorollta. Dá bhrí sin, tá feidhm ag an saobhadh céanna a thug an Coimisiún faoi deara maidir le táirgí cruach le bratú orgánach orthu i Rialachán Cur Chun Feidhme (AE) 2019/687 (20) maidir le táirgí áirithe cothrom-rollta de chruach shileacain-leictreach dírithe ar ghráinní freisin. Tugadh faoi deara san iarraidh freisin gur táirgeoirí onnmhairiúcháin de tháirgí cruach le bratú orgánach orthu, a chumhdaítear leis na bearta cinntitheacha ar an táirge sin, iad an dá phríomhtháirgeoir onnmhairiúcháin de chuid na Síne san imscrúdú maidir le táirgí áirithe cothrom-rollta de chruach shileacain-leictreach dírithe ar ghráinní freisin, Baosteel agus WISCO. Ag deireadh 2016, chumasc Baosteel agus WISCO chun a bheith ar an monaróir cruach is mó sa tSín. Thagair an iarraidh freisin don nós imeachta frith-fhóirdheontais i ndáil le táirgí cruach comhréidh teorollta (21), inar aimsigh an Coimisiún roinnt fóirdheontas a thugann le fios go raibh saobhadh san earnáil. Faoi dheireadh, luadh san iarraidh tacaíocht airgeadais a fuair Baosteel agus táirgeoirí eile, mar is léir ó thuarascáil a d’ullmhaigh Comhghuaillíocht Thionscal na Cruach (22) agus torthaí a fhaightear i roinnt imscrúduithe ar dhleacht frithchúitimh na Stát Aontaithe (23).

(131) Mar a tugadh le fios in aithris (126), níor chuir Rialtas na Síne barúlacha in iúl nó níor sholáthair sé fianaise lenar tacaíodh nó lenar bréagnaíodh an fhianaise atá sa cháschomhad, lena n-áirítear an Tuarascáil agus an fhianaise bhreise a sholáthair an gearánach maidir le saobhadh suntasach a bheith ann agus/nó maidir lena iomchuí atá cur i bhfeidhm Airteagal 2(6a) den bhun-Rialachán sa chás faoi chaibidil.

(132) Go sonrach, is ann fós do chuid mhór úinéireachta ag Rialtas na Síne san earnáil cruach, lena mbaineann táirgí áirithe cothrom-rollta de chruach shileacain-leictreach dírithe ar ghráinní. Tá cuid mhór de na táirgeoirí is mó faoi úinéireacht an Stáit. Mar shampla, mórchuideachta eile de chuid na Síne atá faoi úinéireacht stáit is ea Baosteel, príomhonnmhaireoir táirgí áirithe cothrom-rollta de chruach shileacain-leictreach dírithe ar ghráinní, atá i mbun monarú cruach agus atá ina chuid de China Baowu Steel Group Co. Ltd., cuideachta a comhdhlúthaíodh le déanaí– ar a dtugtaí Baosteel Iron & Steel Co., Ltd. agus Wuhan Iron & Steel Group (24) roimhe seo. Cé go meastar go bhfuil an deighilt ainmniúil beagnach cothrom idir an líon cuideachtaí faoi úinéireacht stáit agus an líon cuideachtaí faoi úinéireacht phríobháideach, as na cúig tháirgeoir cruach de chuid na Síne a aicmítear ar na deich dtáirgeoir cruach is mó ar domhan, is cuideachtaí faoi úinéireacht stáit (25) iad ceithre cinn díobh. An tráth céanna, cé nár bhain ach thart ar 36 % de tháirgeacht iomlán an tionscail in 2016 leis na deich dtáirgeoir is mó, leag Rialtas na Síne sprioc amach sa bhliain chéanna chun idir 60 % agus 70 % den táirgeadh cruach a chomhdhlúthú go thart ar dheich bhfiontar mhóra nó mar sin faoi 2025 (26). Chuir Rialtas na Síne an rún sin in iúl arís i mí Aibreáin 2019, agus d’fhógair sé go n-eiseofaí treoirlínte maidir le comhdhlúthú an tionscail chruach (27). D’fhéadfadh sé gurb é atá i gceist leis an gcomhdhlúthú sin cumaisc éigeantacha na gcuideachtaí príobháideacha brabúsacha agus na gcuideachtaí faoi úinéireacht stáit atá ag tearcfheidhmiú (28). Tá an dá tháirgeoir táirgí áirithe cothrom-rollta de chruach shileacain-leictreach dírithe ar ghráinní de chuid na Síne, Baosteel agus WISCO (baineann an dá cheann le Baoshan Group) faoi úinéireacht an Stáit.

(133) Maidir le Rialtas na Síne a bheith in ann cur isteach ar phraghsanna agus ar chostais tríd an Stát a bheith i láthair i ngnólachtaí de réir bhrí Airteagal 2(6a)(b), an dara fleasc den bhun-Rialachán, rinneadh amach san imscrúdú gurbh ann do naisc phearsanta idir táirgeoirí an táirge faoi athbhreithniú agus Páirtí Cumannach na Síne, amhail comhaltaí Pháirtí Cumannach na Síne a bheith i measc na bainistíochta sinsearaí nó i measc chomhaltaí bhoird stiúrthóirí Baoshan Group.

(134) Tá idir fhiontair phríobháideacha agus fhiontair phoiblí in earnáil táirgí áirithe cothrom-rollta de chruach shileacain-leictreach dírithe ar ghráinní faoi réir mhaoirseacht agus threorú beartais. Léirítear sna samplaí seo a leanas an treocht thuas maidir le leibhéal méadaitheach idirghabhála ó Rialtas na Síne san earnáil. Cuireann an dá tháirgeoir táirgí áirithe cothrom-rollta de chruach shileacain-leictreach dírithe ar ghráinní béim go sainráite ar ghníomhaíochtaí fothaithe páirtí ar a suíomhanna gréasáin, tá comhaltaí pháirtí acu i mbainistíocht na cuideachta agus leagann siad béim ar a gceangal le Páirtí Cumannach na Síne. Nochtadh mar thoradh ar an imscrúdú gníomhaíochtaí fothaithe páirtí in Baosteel agus WISCO araon. Seo a leanas an cur síos atá ag Baosteel ar ghníomhaíochtaí fothaithe páirtí: “An phríomhfhreagracht a ghlacadh as an bpáirtí a riar go dian agus go cuimsitheach; Ceannas a ghlacadh ar obair idé-eolaíoch agus pholaitiúil an chomhlachta, comhaontú na n-oibrithe, tógáil ar shibhialtacht spioradálta, ar chultúr corparáideach agus ar obair an tslua, cuir i gcás na ceardchumainn agus Conradh Cumannach na hÓige; Ceannas a ghlacadh ar an rialú de réir nós an pháirtí, agus ar an rialú macánta, tacú le coistí smachta ionas gur féidir leo a bhfreagrachtaí maoirseachta a chomhlíonadh go héifeachtach (29)”. Tugann WISCO le fios ar a shuíomh gréasáin go bhfuil cinneadh déanta ag an gcéad chomhdháil ball Pháirtí Cumannach na Síne WISCO Group Co., Ltd. a tionóladh an 22 Eanáir 2021“ról iomlán a thabhairt do ról ceannaireachta choiste an pháirtí “stiúradh, an staid fhoriomlán a bhainistiú, agus cur chun feidhme a áirithiú”, chun seasaimh pholaitiúla a fheabhsú, chun cuntasacht a neartú, agus chun gach iarracht a dhéanamh le cur chun feidhme na straitéise forbartha “1345” a chur chun cinn (30)”.

(135) Ina theannta sin, tá beartais atá idirdhealaitheach i bhfabhar táirgeoirí intíre nó a bhfuil tionchar acu ar an margadh ar bhealach eile de réir Airteagal 2(6a)(b), an tríú fleasc den bhun-Rialachán i bhfeidhm in earnáil táirgí áirithe cothrom-rollta de chruach shileacain-leictreach dírithe ar ghráinní.

(136) Cé gur tionscal speisialaithe é táirgí áirithe cothrom-rollta de chruach shileacain-leictreach dírithe ar ghráinní agus nach bhféadfaí aon doiciméad beartais ar leith a threoraíonn go háirithe forbairt thionscal táirgí áirithe cothrom-rollta de chruach shileacain-leictreach dírithe ar ghráinní den chineál sin a shainaithint le linn an imscrúdaithe, baineann tionscal táirgí áirithe cothrom-rollta de chruach shileacain-leictreach dírithe ar ghráinní leas as treoir agus idirghabháil rialtais maidir le cruach agus na príomh-amhábhair chun táirgí áirithe cothrom-rollta de chruach shileacain-leictreach dírithe ar ghráinní a mhonarú, eadhon cruach agus amhiarann.

(137) Measann Rialtas na Síne gur príomhthionscal é tionscal na cruach (31). Deimhnítear é sin sna pleananna, treoracha agus doiciméid iomadúla eile atá dírithe ar an gcruach a eisítear ar leibhéal náisiúnta, réigiúnach agus cathrach mar “an Plean maidir le hOiriúnú agus Uasghrádú an Tionscail Chruach do 2016-2020”, plean a bhí bailí le linn thréimhse an imscrúdaithe. Sonraíodh sa Phlean sin gur “earnáil bhunúsach thábhachtach de gheilleagar na Síne, bunchloch náisiúnta” é an tionscal cruach (32)”. Cumhdaítear sna príomhchúraimí agus cuspóirí a leagtar amach sa Phlean seo, gach gné d’fhorbairt an tionscail (33). Sa 13ú Plean Cúig Bliana maidir le Forbairt Eacnamaíoch agus Shóisialta (34), ar plean é ba infheidhme le linn thréimhse an imscrúdaithe agus atá beartaithe chun tacú le fiontair a tháirgeann cineálacha ardcháilíochta táirgí cruach. Dírítear ann freisin ar cháilíocht, marthanacht agus iontaofacht táirge a bhaint amach trí thacú le cuideachtaí a mbíonn teicneolaíochtaí in úsáid acu a bhaineann le táirgeadh glan cruach, rolladh beacht, agus feabhas ar cháilíocht (35).

(138) Liostaítear an tionscal cruach mar thionscal spreagtha in “Catalóg um Athstruchtúrú Tionscail a Threorú” (Leagan 2011) (Leasú 2013)” (36) (“an Chatalóg”). Is amhábhar tábhachtach é iarann a úsáidtear chun táirgí áirithe cothrom-rollta de chruach shileacain-leictreach dírithe ar ghráinní a tháirgeadh. Cumhdaíodh amhiarann sa Phlean Náisiúnta um Acmhainní Mianraí 2016-2020 le linn thréimhse an imscrúdaithe. Leis an bplean atá beartaithe, i measc nithe eile, chun “comhchruinniú fiontair a chinntiú agus mianaigh mhóra agus mheánmhéide a fhorbairt a bheidh iomaíoch ar an margadh”, chun “a chinntiú go ndéanfar treoir maidir le hacmhainní áitiúla chun iad a dhíriú ar ghrúpaí móra mianadóireachta”, chun “an t-ualach ar fhiontair amhiarainn a laghdú, iomaíochas na bhfiontar amhiarainn intíre a ardú”, chun “rialú leordhóthanach a dhéanamh ar fhorbairt 1 000 mianach aon mhéadar ar doimhneacht agus mianaigh amhiarainn ísealghráid ar scála beag”.

(139) Luaitear amhiarann freisin sa 13ú Plean Cúig Bliana ar Chruach 2016-2020, plean a bhí i bhfeidhm le linn thréimhse an imscrúdaithe athbhreithniúcháin. Is éard atá beartaithe i gcomhair an amhiarainn sa phlean: “leanúint den tacú le hoibreacha taiscéalaíochta sna príomhlimistéir mhianracha intíre, […], tacú le roinnt fiontar mianaigh iarainn intíre atá ann cheana agus iad an-iomaíoch mar fhiontair, a bhuíochas sin le forbairt níos leithne agus níos déine, […], agus do ról na n-acmhainní mianraí baile a neartú i ndáil le slándáil (soláthairtí)”.

(140) Aicmítear amhiarann mar thionscal straitéiseach atá ag teacht chun cinn agus dá bhrí sin is tionscal é a chumhdaítear sa 13ú Plean Cúig Bliana faoi thionscail straitéiseacha atá ag teacht chun cinn. Liostaítear amhiarann, muciarann agus fearó-chóimhiotail, iad sin go léir freisin i gCatalóg Treorach NRDC le haghaidh Coigeartú Tionscail 2019. Tá fearó-chóimhiotail luaite i gCatalóg Treorach MIIT 2018 le haghaidh Forbairt agus Aistriú Tionscail.

(141) Mar is féidir a fheiceáil ó na samplaí thuas a bhaineann le cruach agus iarann, treoraíonn Rialtas na Síne forbairt na hearnála maidir le táirgí áirithe cothrom-rollta de chruach shileacain-leictreach dírithe ar ghráinní de réir raon leathan uirlisí beartais agus treoracha agus rialaíonn sé beagnach gach gné d’fhorbairt agus d’fheidhmiú na hearnála. Mar sin, baineann an tionscal táirgí áirithe cothrom-rollta de chruach shileacain-leictreach dírithe ar ghráinní leas as treoir agus idirghabháil rialtais maidir le cruach agus an príomh-amhábhar chun táirgí áirithe cothrom-rollta de chruach shileacain-leictreach dírithe ar ghráinní a mhonarú, eadhon amhiarann.

(142) Chomh maith leis an méid thuas, tá táirgeoirí táirgí áirithe cothrom-rollta de chruach shileacain-leictreach dírithe ar ghráinní ina dtairbhithe d’fhóirdheontais stáit, rud a léiríonn go soiléir leas an stáit san earnáil sin. Le linn an imscrúdaithe, shuigh an Coimisiún gur bhain an dá tháirgeoir táirgí áirithe cothrom-rollta de chruach shileacain-leictreach dírithe ar ghráinní, Baosteel (37) agus WISCO (38) leas as fóirdheontais dhíreacha stáit.

(143) Go hachomair, tá bearta i bhfeidhm ag Rialtas na Síne chun oibreoirí a spreagadh chun cuspóirí an bheartais phoiblí a chomhlíonadh chun tacú le tionscail spreagtha, lena n-áirítear táirgeadh cruach agus iarainn, faoina dtagann táirgí áirithe cothrom-rollta de chruach shileacain-leictreach dírithe ar ghráinní. Cuireann bearta den sórt sin cosc ar fhórsaí an mhargadh oibriú gan bhac.

(144) Níor nochtadh aon fhianaise san imscrúdú reatha seo nach ndéanfadh cur i bhfeidhm idirdhealaitheach nó forfheidhmiú neamhleor dlíthe féimheachta agus maoine de réir Airteagal 2 (6a)(b), an ceathrú fleasc den bhun-Rialachán in earnáil táirgí áirithe cothrom-rollta de chruach shileacain-leictreach dírithe ar ghráinní dá dtagraítear thuas in aithris (128) aon difear do mhonaróirí an táirge atá faoi athbhreithniú.

(145) Ina theannta sin, tá earnáil táirgí áirithe cothrom-rollta de chruach shileacain-leictreach dírithe ar ghráinní faoi thionchar an tsaofa ar chostais phá de réir bhrí Airteagal 26a)(b), an cúigiú fleasc den bhun-Rialachán, rud dá dtagraítear thuas in aithris (128) freisin. Déanann an saobhadh sin difear don earnáil go díreach (nuair a bhíonn an táirge faoi athbhreithniú nó na príomhionchuir á dtáirgeadh) agus go hindíreach (le linn rochtain ar chaipiteal nó ar ionchuir ó chuideachtaí atá faoi réir an chórais saothair chéanna agus atá sa tSín) (39).

(146) Thairis sin, níor tíolacadh aon fhianaise san imscrúdú sin a léiríonn nach ndéanann idirghabháil an rialtais sa chóras airgeadais difear d’earnáil táirgí áirithe cothrom-rollta de chruach shileacain-leictreach dírithe ar ghráinní de réir Airteagal 2(6a)(b), an séú fleasc den Rialachán bunúsach, dá dtagraítear freisin thuas in aithris (128). Dá bhrí sin, de thoradh ar idirghabháil shubstaintiúil an rialtais sa chóras airgeadais, déantar difear mór do dhálaí an mhargaidh ar gach leibhéal.

(147) Ar deireadh, meabhraíonn an Coimisiún go bhfuil réimse ionchur ag teastáil chun táirgí áirithe cothrom-rollta de chruach shileacain-leictreach dírithe ar ghráinní a tháirgeadh. Nuair a dhéanann táirgeoirí táirgí áirithe cothrom-rollta de chruach shileacain-leictreach dírithe ar ghráinní na hionchuir sin a cheannach nó conradh a dhéanamh ina dtaobh, tá na praghsanna a íocann siad (agus a thaifeadtar mar chostais) gan cosaint ar an saobhadh sistéamach céanna a luadh roimhe seo. Mar shampla, úsáideann na soláthraithe ionchur saothar atá faoi réir an tsaofa, féadfaidh siad airgead a fháil ar iasacht atá faoi réir saobhadh san earnáil airgeadais/sa leithdháileadh caipitil agus tá siad faoi réir an chórais pleanála a bhfuil feidhm aige maidir le gach leibhéal rialtais agus earnála.

(148) Dá dheasca sin, ní hamháin nach iomchuí praghsanna díola intíre maidir le táirgí áirithe cothrom-rollta de chruach shileacain-leictreach dírithe ar ghráinní a úsáid de réir bhrí Airteagal 2(6a)(a) den bhun-Rialachán, ach déantar difear freisin do chostais na n-ionchur uile (lena n-áirítear amhábhair, fuinneamh, talamh, maoiniú, lucht saothair, etc.) toisc go ndéanann idirghabháil shubstaintiúil an rialtais difear dá bpraghasmhúnlú, mar a thuairiscítear i Ranna A agus B den Tuarascáil. Go deimhin, tá idirghabhálacha an rialtais a thuairiscítear i ndáil le leithdháileadh an chaipitil, na talún, an lucht saothair, an fhuinnimh agus na n-amhábhar le fáil ar fud na Síne. Ciallaíonn sé sin, mar shampla, go mbíonn ionchur, a táirgeadh sa tSín trí raon tosca táirgeachta a chur le chéile, neamhchosanta ar shaobhadh suntasach. Is amhlaidh an scéal maidir leis an ionchur don ionchur agus mar sin de.

(149) Níor thug Rialtas na Síne aon fhianaise ná maíomh ina choinne sin. Thíolaic grúpa amháin táirgeoirí onnmhairiúcháin, eadhon Baosteel agus WISCO (“the Baoshan Group”), roinnt barúlacha maidir le saobhadh suntasach a bheith ann.

(150) Ar dtús, leag Baoshan Group béim ar an bhfíoras nár cheart go mbeadh an líomhain ar “shaobhadh suntasach” sa tSín ina chonclúid réamhchinnte. D’áitigh Baoshan Group nár cheart go mbeadh an Coimisiún ag bailiú na faisnéise is gá chun an gnáthluach a ríomh arna shuí ar mhodheolaíocht na tíre ionadaíche ag tús an imscrúdaithe, i.e. sula ndéantar an saobhadh suntasach a shuí agus a dhearbhú in imscrúdú ar leith. De réir Baoshan Group, níor cheart faisnéis den sórt sin a bhailiú ach amháin nuair a dheimhnigh an Coimisiún na fíorais is gá chun forálacha Airteagal 2(6a) den bhun-Rialachán a chur i bhfeidhm. Thug sé faoi deara freisin go raibh an iarraidh ag brath go mór ar Thuarascáil na Síne, tuarascáil nach gcomhlíonann caighdeáin na fianaise neamhchlaonta agus oibiachtúla dar le Baoshan Group, toisc gur dréachtaíodh í leis an gcuspóir chun gearáin do thionscal na hEorpa a chomhdú. Ina theannta sin, mhaígh Baoshan Group go bhfuil cruinneas na faisnéise atá i dtuarascáil an Choimisiúin agus ábharthacht an imeachta reatha an-amhrasach, toisc gur foilsíodh an Tuarascáil in 2017, lena n-áirítear ábhar agus tagairtí in 2016 agus na blianta roimhe sin agus dá bhrí sin níl sí infheidhme maidir le tréimhse imscrúdúcháin an imscrúdaithe reatha. Ina theannta sin, thug Baoshan Group faoi deara nach gcumhdaítear táirgí áirithe cothrom-rollta de chruach shileacain-leictreach dírithe ar ghráinní i dTuarascáil na Síne, nó cumhdaítear an earnáil cruach amháin agus nach gá go bhfuil na torthaí a dhéantar ar chruach ábhartha maidir le táirgí áirithe cothrom-rollta de chruach shileacain-leictreach dírithe ar ghráinní.

(151) Mheas an Coimisiún gur leor an fhianaise a liostaíodh san fhógra tionscnaimh chun go mbeadh údar le himscrúdú a thionscnamh ar bhonn Airteagal 2(6a) den bhun-Rialachán. Go deimhin, cé gur ag am an nochta shealadaigh agus/nó chinntithigh amháin a dhéantar an cinneadh más amhlaidh gurb ann don saobhadh suntasach agus an úsáid ina dhiaidh sin as an modheolaíocht a cheanglaítear le hAirteagal 2(6a)(a), leagtar síos le hAirteagal 2(6a)(e) oibleagáid maidir leis na sonraí is gá a bhailiú chun an mhodheolaíocht sin a chur i bhfeidhm nuair a thionscnaítear an t-imscrúdú ar an mbonn sin. Sa chás sin, mheas an Coimisiún gur leordhóthanach an fhianaise a thíolaic an t-iarratasóir ar an saobhadh suntasach chun an t-imscrúdú a thionscnamh ar an mbonn sin. Sonraíodh an méid sin go soiléir san Fhógra Tionscnaimh i bpointe 3 i gcomhréir leis an oibleagáid a luaitear in Airteagal 2(6a)(e) den bhun-Rialachán. Dá bhrí sin, rinne an Coimisiún na bearta is gá chun a chur ar a chumas an mhodheolaíocht faoi Airteagal 2(6a) den bhun-Rialachán a chur i bhfeidhm i gcás ina ndeimhneofaí aon saobhadh suntasach a bheith ann le linn an imscrúdaithe.

(152) Maidir leis an maíomh i ndáil leis an easpa neamhchlaontachta sa Tuarascáil, tugann an Coimisiún dá aire gur doiciméad cuimsitheach í an tuarascáil sin atá bunaithe ar fhianaise oibiachtúil fhorleathan, lena n-áirítear reachtaíocht, rialacháin agus doiciméid bheartais oifigiúla eile arna bhfoilsiú ag Rialtas na Síne, tuarascálacha tríú páirtí ó eagraíochtaí idirnáisiúnta, staidéir acadúla agus ailt le scoláirí, agus foinsí iontaofa neamhspleácha eile. Cuireadh ar fáil go poiblí í i mí na Nollag 2017 ionas go mbeadh neart deiseanna ag aon pháirtí leasmhar chun é a fhrisnéis, a fhorlíonadh nó barúil a thabhairt air agus ar an bhfianaise ar a bhfuil sé bunaithe. Maidir leis an maíomh i dtaca leis an Tuarascáil a bheith as dáta, meabhraíonn an Coimisiún nár soláthraíodh aon fhianaise go dtí seo lena léirítear go bhfuil an Tuarascáil as dáta. A mhalairt air sin, tugann an Coimisiún dá aire gurbh ábhartha fós le linn thréimhse an imscrúdaithe athbhreithniúcháin iad na príomhdhoiciméid bheartais agus an fhianaise a bhí sa tuarascáil, lena n-áirítear na pleananna cúig bliana ábhartha agus an reachtaíocht is infheidhme maidir leis an táirge faoi athbhreithniú, agus níor chruthaigh Baoshan Group ná aon pháirtí eile nárbh amhlaidh an cás.

(153) Maidir leis an argóint nach bhfuil caibidil shonrach ar tháirgí áirithe cothrom-rollta de chruach shileacain-leictreach dírithe ar ghráinní san áireamh i dTuarascáil an Choimisiúin ach go bhfuil caibidil ann ar an gcruach i gcoitinne, thug an Coimisiún dá aire gur cineál speisialaithe cruach iad táirgí áirithe cothrom-rollta de chruach shileacain-leictreach dírithe ar ghráinní ar dtús, agus dá bhrí sin tá na forálacha a bhaineann le cruach infheidhmithe go ginearálta maidir le táirgí áirithe cothrom-rollta de chruach shileacain-leictreach dírithe ar ghráinní. Ar an dara dul síos, níl aon bhaint ag an saobhadh suntasach as a n-éiríonn Airteagal 2(6a) den bhun-Rialachán le caibidil earnála ar leith ina gcuimsítear an táirge atá faoi imscrúdú. Sa Tuarascáil déantar tuairisc ar chineálacha éagsúla saofa atá ann sa tSín, saobhadh atá trasghearrthach agus infheidhme ar fud gheilleagar na Síne agus a dhéanann difear do phraghsanna agus/nó comhábhar agus costais táirgthe an táirge atá faoi imscrúdú. Dá réir sin, díbheadh ar mhaígh Baoshan Group.

(154) Mar achoimre, léirigh an fhianaise a bhí ar fáil nach toradh ar fhórsaí an mhargaidh shaoir iad praghsanna ná costais an táirge faoi athbhreithniú, lena n-áirítear costais na n-amhábhar, an fhuinnimh agus saothair, toisc go bhfuil siad faoi thionchar idirghabhálacha substaintiúla ón rialtas de réir bhrí 2(6a)(b) den bhun-Rialachán, mar a léiríonn an tionchar iarbhír nó an tionchar féideartha atá ag ceann amháin nó níos mó de na gnéithe ábhartha a liostaítear iontu. Ar an mbonn sin, agus in éagmais aon chomhoibriú ó Rialtas na Síne, tháinig an Coimisiún ar an gconclúid nach iomchuí praghsanna agus costais intíre a úsáid chun gnáthluach a shuí sa chás sin. Dá bhrí sin, chuaigh an Coimisiún ar aghaidh leis an ngnáthluach a ríomh go heisiach ar bhonn na gcostas táirgthe agus díola agus praghsanna nó tagarmharcanna neamhshaofa á léiriú, is é sin, sa chás seo, ar bhonn na gcostas comhfhreagrach táirgthe agus díola i dtír ionadaíoch iomchuí, i gcomhréir le hAirteagal 2(6a)(a) den bhun-Rialachán, mar a pléitear sa roinn seo a leanas.

3.5.1.4. Tír ionadaíoch

(a) Barúlacha Ginearálta

(155) Bunaíodh roghnú na tíre ionadaíche ar na critéir seo a leanas de bhun Airteagal 2(6a) den bhun-Rialachán: — Leibhéal forbartha eacnamaíche atá cosúil leis an tSín. Chun na críche sin, d’úsáid an Coimisiún tíortha a bhfuil ollioncam náisiúnta per capita acu atá cosúil leis an tSín ar bhonn bhunachar sonraí an Bhainc Dhomhanda (40); — Táirgeacht an táirge faoi athbhreithniú sa tír sin (41); — Infhaighteacht sonraí poiblí ábhartha sa tír ionadaíoch. — I gcás ina bhfuil níos mó ná rogha féideartha amháin i ndáil le tír ionadaíoch, ba cheart tús áite a thabhairt, i gcás inarb iomchuí, don tír ina bhfuil leibhéal leordhóthanach cosanta sóisialta agus comhshaoil.

(156) Mar a mhínítear in aithrisí (123) agus (125), d’eisigh an Coimisiún dhá nóta i gcomhair an chomhaid faoi na foinsí chun an gnáthluach a shuí: an chéad nóta faoi thosca táirgeachta an 30 Samhain 2020 (an “Chéad Nóta”) agus an an dara nóta faoi thosca táirgeachta an 20 Iúil 2021 (an “Dara Nóta”). Sna nótaí sin, tugadh tuairisc ar na fíorais agus ar an bhfianaise is bun leis na critéir ábhartha agus tugadh aghaidh iontu ar na barúlacha a fuarthas ó na páirtithe maidir leis na gnéithe sin agus maidir leis na foinsí ábhartha. Sa Dara Nóta, chuir an Coimisiún páirtithe leasmhara ar an eolas go raibh sé ar intinn aige an Bhrasaíl a úsáid mar thír ionadaíoch iomchuí sa chás seo dá mba rud é go ndeimhneofaí saobhadh suntasach de bhun Airteagal 2(6a) den bhun-Rialachán.

(b) Leibhéal forbartha eacnamaíche atá cosúil le Daon-Phoblacht na Síne

(157) Sa Chéad Nóta, shainaithin an Coimisiún an Bhrasaíl agus an Rúis mar thíortha lena mbaineann leibhéal forbartha eacnamaíche mar atá ag an tSín de réir an Bhainc Dhomhanda, i.e. aicmíonn an Banc Domhanda iad go léir ina dtíortha “ard-mheánioncaim” ar bhonn ollioncam náisiúnta óna bhfuil a fhios ag an gCoimisiún gur táirgeadh an táirge faoi athbhreithniú iontu. Mhol tionscal an Aontais an Chóiré Theas freisin mar thír ionadaíoch a líomhnaítear a bheith oiriúnach. Mar sin féin, i bhfianaise leibhéal forbartha eacnamaíche na Cóiré Theas, mar atá aicmithe ag an mBanc Domhanda, ní fhéadfaí an tír sin a mheas.

(158) De bhreis ar an gCéad Nóta, mhaígh tionscal an Aontais gur thug Airteagal 2(6a) den bhun-Rialachán lánrogha don Choimisiún maidir le cinneadh a dhéanamh faoin tír ionadaíoch a d’fhéadfadh a bheith oiriúnach agus níor theorannaigh sé coincheap an leibhéil chéanna forbartha eacnamaíche do thíortha atá aicmithe sa ghrúpa céanna ollioncaim náisiúnta ag an mBanc Domhanda. D’áitigh sé go háirithe cé go bhféadfadh ciall a bheith ag baint le grúpaí ollioncaim náisiúnta an Bhainc Dhomhanda i go leor cásanna, ní dhéanann siad ciall maidir le tionscal táirgí áirithe cothrom-rollta de chruach shileacain-leictreach dírithe ar ghráinní faoi réir an athbhreithnithe seo. Is é an chúis atá leis ná gur táirge uathúil cruach ardteicneolaíochta iad táirgí áirithe cothrom-rollta de chruach shileacain-leictreach dírithe ar ghráinní agus tá muilte táirgí áirithe cothrom-rollta de chruach shileacain-leictreach dírithe ar ghráinní ag táirgeoir onnmhairiúcháin de chuid na Síne atá déanta de réir na gcaighdeán idirnáisiúnta is airde agus onnmhairíonn sé go príomha na hardghráid ard-tréscaoilteachta de tháirgí áirithe cothrom-rollta de chruach shileacain-leictreach dírithe ar ghráinní chuig an Aontas Eorpach. D’áitigh tionscal an Aontais freisin nach mbíonn an táirgeoir sa Bhrasaíl in ann leibhéil cháilíochta den chineál céanna a bhaint amach ach go mbíonn táirgeoir onnmhairiúcháin de chuid na Síne ar an leibhéal céanna forbartha eacnamaíche agus teicneolaíochta agus atá muileann cruach na Cóiré POSCO agus dá bhrí sin gurb í an Chóiré an tír ionadaíoch is oiriúnaí ina thuairim.

(159) Maidir le haicmiú an Bhainc Dhomhanda a úsáid, agus an gnáthluach á ríomh i gcás tíortha ina bhfuil saobhadh suntasach, suitear in Airteagal 2(6a)(a) den bhun-Rialachán go bhféadfaidh an Coimisiún tír ionadaíoch a úsáid ina bhfuil an leibhéal céanna forbartha eacnamaíche agus atá sa tír onnmhairiúcháin. Chun a shainiú cé na tíortha atá ar an leibhéal céanna forbartha eacnamaíche leis an tír is onnmhaireoir i ngach cás, úsáideann an Coimisiún tíortha atá aicmithe sa chatagóir chéanna ioncaim ag an mBanc Domhanda. Déanann an Coimisiún é sin trína rogha féin a fheidhmiú i léirmhíniú agus i gcur i bhfeidhm an bhun-Rialacháin mar a dhearbhaíonn an Chúirt Bhreithiúnais arís agus arís eile in imthosca ina bhfágtar faoin gCoimisiún déanamh amhlaidh. Mheas an Coimisiún go gceadaíonn an bunachar sonraí sin do líon leordhóthanach tíortha a d’fhéadfadh a bheith oiriúnach agus ina bhfuil an leibhéal céanna forbartha chun tír ionadaíoch iomchuí a roghnú de réir Airteagal 2(6a)(a) den bhun-Rialachán.

(160) Sa chás sin, ba í an chatagóir le haghaidh tíortha ard-mheánioncaim an chatagóir ábhartha de chuid an Bhainc Dhomhanda ar dá réir atá an tSín aicmithe. Dá bhrí sin, ní raibh an leibhéal céanna forbartha eacnamaíche ag an gCóiré agus atá ag an tSín agus measadh nár chomhlíon sí an critéar a leagtar síos in Airteagal 2(6a)(a) an chéad fhleasc den bhun-Rialachán.

(161) De bhreis ar an Dara Nóta, mhaígh Eurofer nach raibh ciall le measúnú an Choimisiúin bunaithe ar leibhéal na forbartha eacnamaíche ar fud na tíre agus tagairt d’aicmiú an Bhainc Dhomhanda agus gur cheart dó forbairt eacnamaíoch thionscal táirgí áirithe cothrom-rollta de chruach shileacain-leictreach dírithe ar ghráinní de chuid na Síne a chomhtháthú. Sa chomhthéacs sin, mhaígh Eurofer go bhfuil an leibhéal céanna forbartha eacnamaíche ag tionscail táirgí áirithe cothrom-rollta de chruach shileacain-leictreach dírithe ar ghráinní de chuid na Cóiré agus de chuid na Seapáine agus atá ag tionscal na Síne. Cheal comhoibrithe ó tháirgeoirí onnmhairiúcháin de chuid na Cóiré, mhaígh Eurofer go bhféadfadh an Coimisiún an tSeapáin a úsáid mar thír ionadaíoch don tSín agus an fhaisnéis arna soláthar ag Nippon Steel a úsáid chun gnáthluach a shuí.

(162) Mheas an Coimisiún nach gceadaítear de réir fhoclaíocht Airteagal 2(6a)(a), an chéad fhleasc den bhun-Rialachán, léamh chomh cúng sin siocair nach ndéantar tagairt ann do chur chuige earnáilsonrach. Ina theannta sin, níor chuir Eurofer aon fhoinse neamhspleách ar fáil a bhféadfadh an Coimisiún brath uirthi d’fhonn a shuí go raibh an leibhéal céanna forbartha eacnamaíche ag tionscail táirgí áirithe cothrom-rollta de chruach shileacain-leictreach dírithe ar ghráinní de chuid na Cóiré agus de chuid na Seapáine. Ar an mbonn sin, diúltaíodh don mhaíomh sin.

(c) Infhaighteacht sonraí poiblí ábhartha sa tír ionadaíoch

(163) Sa Chéad Nóta, thug an Coimisiún le fios, i gcás na dtíortha a sainaithníodh mar thíortha ina raibh an táirge faoi athbhreithniú á tháirgeadh, i.e. an Bhrasaíl agus an Rúis, go raibh fáil ar shonraí poiblí teoranta do tháirgeoir amháin an táirge atá faoi athbhreithniú, atá lonnaithe sa Bhrasaíl; i.e. Aperam Inox América do Sul S.A. (“Aperam”) don bhliain féilire 2019. Maidir leis sin, d’iarr an Coimisiún ar pháirtithe leasmhara a mbarúil a thabhairt, agus i gcás inar measadh gurbh iomchuí sin, táirgeoirí eile an táirge faoi imscrúdú a mholadh i dtír ionadaíoch dá rogha féin a chomhlíonann critéir Airteagal 2(6a)(a), an chéad fhleasc, den bhun-Rialachán, i gcás ráitis airgeadais ina bhfuil na sonraí ábhartha ar fáil go héasca.

(164) De bhreis ar an gCéad Nóta, níor thug aon pháirtí leasmhar barúlacha maidir le Aperam ná níor thíolaic aon pháirtí leasmhar sonraí airgeadais poiblí ábhartha maidir le táirgeoir táirgí áirithe cothrom-rollta de chruach shileacain-leictreach dírithe ar ghráinní i dtír ionadaíoch ionchasach.

(165) De bhreis ar an Dara Nóta, d’aontaigh Eurofer go raibh an Bhrasaíl níos oiriúnaí ná an Rúis. Mar sin féin, mhaígh sé nach raibh Aperam in ann na táirgí ar ghrád ardcháilíochta a onnmhairíonn Baoshan Group chuig an Aontas a tháirgeadh mar thoradh ar a easpa infheistíochta sa teicneolaíocht, sna próisis agus san fhios gnó atá riachtanach do na gráid sin. Go sonrach, thagair Eurofer don leibhéal dímheasa, a líomhnaítear a bhí ró-íseal agus ba cheart é a choigeartú de réir leibhéal tháirgeoirí de chuid an Aontais nó de chuid na Cóiré.

(166) Mar a míníodh in aithris (180), ní raibh an Coimisiún ag brath ar leibhéal dímheasa Aperam chun an gnáthluach a ríomh. Go deimhin, ní bhaineann sonraí Aperam a úsáidtear chun an gnáthluach a ríomh ach le SGA agus céatadáin bhrabúis. Maidir le dímheas agus forchostais eile, bhí an Coimisiún ag brath ar chostais fhorchostais Baoshan Group arna sloinneadh mar chéatadán de chostas na gcostas monaraíochta eile agus chuir sé an céatadán sin i bhfeidhm ar chostas “athríofa” na monaraíochta. Ar an mbonn sin, diúltaíodh don mhaíomh sin.

(167) Tar éis an Dara Nóta, mhaígh Eurofer freisin gur cheart don Choimisiún sonraí airgeadais Aperam don bhliain féilire 2020 a chomhtháthú ina ríomh SGA agus brabúis do thréimhse an imscrúdaithe athbhreithniúcháin.

(168) Ghlac an Coimisiún leis an maíomh sin ach sa deireadh ní raibh sé ag brath ach ar shonraí 2020 toisc, mar a luaitear aithris (203), níor léiríodh brabús i ráitis airgeadais 2019 agus costais neamhoibriúcháin á n-eisiamh.

(169) Sa Chéad Nóta, chuir an Coimisiún liosta ar fáil de na tosca táirgeachta go léir amhail amhábhair, saothar agus fuinneamh a úsáidtear i dtáirgeadh táirgí áirithe cothrom-rollta de chruach shileacain-leictreach dírithe ar ghráinní. Sa Nóta céanna, mheas an Coimisiún go raibh srianta trádála ar thosca áirithe táirgeachta bunaithe ar Fhardal na hEagraíochta um Chomhar agus Forbairt Eacnamaíochta (ECFE) ar shrianta onnmhairiúcháin ar Amhábhair Tionscail (42) agus go háirithe liosta na srianta onnmhairiúcháin ar amhábhair thionsclaíocha don Bhrasaíl (HS 7225 11 agus 7226 11) agus don Rúis (HS 7204 10 go 7204 50). Ina theannta sin, maidir leis an Rúis, sainaithníodh saobhadh suntasach ar ghás nádúrtha (43) agus leictreachas (44), leibhéil arda idirghabhála stáit agus leibhéil arda tiúchana agus comhtháthaithe ingearaigh i bpríomhearnálacha amhábhar, sa tionscal cruach agus iompair (45) agus sainaithníodh gurb ann do dhleachtanna ar allmhairí ar tháirgí áirithe cothrom-rollta de chruach shileacain-leictreach dírithe ar ghráinní (HS 7225 11 agus 7226 11) i nDoiciméad Inmheánach Oibre de Chuid an Choimisiúin ar shaobhadh suntasach i ngeilleagar Chónaidhm na Rúise chun críocha imscrúduithe cosanta trádála (SWD(2020)242). I bhfianaise na srianta trádála sin agus an tsaofa shuntasaigh, ag an bpointe sin, mheas an Coimisiún gurb í an Bhrasaíl an tír ionadaíoch iomchuí agus d’iarr sé ar pháirtithe a mbarúil a thabhairt ar oiriúnacht na dtíortha ionadaíocha féideartha.

(170) De bhreis ar an gCéad Nóta, chuir tionscal an Aontais argóintí breise ar fáil chomh maith leis na cinn a leagtar amach sa Chéad Nóta maidir leis an gcúis nach bhfuil an Rúis chomh hoiriúnach leis an mBrasaíl le bheith mar thír ionadaíoch.

(171) Ina theannta sin, thug an Coimisiún dá aire nach ndearna aon pháirtí a thorthaí a chonspóid i Roinn 2 den Chéad Nóta maidir leis na heasnaimh a sainaithníodh don Rúis mar thír ionadaíoch. Dá bharr sin, tháinig an Coimisiún ar an gconclúid gur tír oiriúnach í an Bhrasaíl toisc gur chomhlíon sé na critéir go léir, i.e. tá sí ar leibhéal inchomórtais forbartha leis an tSín, tá táirgeoir táirgí áirithe cothrom-rollta de chruach shileacain-leictreach dírithe ar ghráinní aici agus tá sonraí an táirgeora sin ar fáil go héasca do thréimhse an imscrúdaithe athbhreithniúcháin.

(d) Leibhéal cosanta sóisialta agus comhshaoil

(172) Tar éis a shuí gurb í an Bhrasaíl an tír ionadaíoch iomchuí, bunaithe ar gach ceann de na gnéithe thuasluaite, ní raibh aon ghá measúnú a dhéanamh ar leibhéal na cosanta sóisialta agus an chomhshaoil i gcomhréir leis an abairt dheireanach d’Airteagal 2(6a)(a) an chéad fhleasc den bhun-Rialachán.

(e) Conclúid

(173) I bhfianaise na hanailíse thuas, chinn an Coimisiún an Bhrasaíl a mheas mar an tír ionadaíoch iomchuí chun críche Airteagal 2(6a)(a) den bhun-Rialachán.

3.5.1.5. Costais neamhshaofa agus tagarmharcanna

(a) Foinsí arna n-úsáid chun costais neamhshaofa a shuí

(174) Sa Chéad Nóta, liostaigh an Coimisiún na tosca táirgeachta amhail ábhair, fuinneamh agus saothar a úsáideann na táirgeoirí onnmhairiúcháin i dtáirgeadh an táirge faoi athbhreithniú agus d’iarr sé ar na páirtithe leasmhara a mbarúil a thabhairt agus faisnéis atá ar fáil go poiblí a mholadh maidir le luachanna neamhshaofa le haghaidh gach ceann de na tosca táirgeachta a luaitear sa nóta sin.

(175) I gcomhréir le hAirteagal 2(6a)(a) den bhun-Rialachán, shainaithin an Coimisiún foinsí a bheidh le húsáid chun praghsanna agus tagarmharcanna neamhshaofa a shuí. Ba é Global Trade Atlas (“GTA”) an príomhfhoinse a bheartaigh an Coimisiún a úsáid. Faoi dheireadh, sa nóta céanna, d’aithin an Coimisiún cóid an Chórais Chomhchuibhithe, nó na cóid tráchtearraí a úsáidtear, inter alia, san Aontas Eorpach, i gCeanada nó sa Bhrasaíl, maidir le tosca táirgeachta a measadh i dtosach, ar bhonn na faisnéise arna soláthar ag na páirtithe leasmhara, lena n-úsáid le haghaidh anailís GTA.

(176) D’iarr an Coimisiún ar na páirtithe leasmhara a mbarúlacha a thabhairt agus faisnéis atá ar fáil go poiblí a mholadh faoi luachanna neamhshaofa do gach ceann de na tosca táirgeachta a luaitear sa Nóta sin.

(177) Ar bhonn an chinnidh an Bhrasaíl a úsáid mar an tír ionadaíoch, chuir an Coimisiún in iúl do na páirtithe leasmhara sa Dara Nóta go n-úsáidfeadh sé GTA chun costais neamhshaofa an chuid is mó de na hamhábhair a shuí.

(b) Sonraí a úsáidtear chun an gnáthluach a ríomh

(178) Bhunaigh an Coimisiún liosta na dtosca táirgeachta agus na bhfoinsí a mbeartaítear iad a úsáid le haghaidh gach toisc táirgeachta amhail ábhair, fuinneamh agus saothar a úsáidtear nuair atá táirgeoirí onnmhairiúcháin de chuid na Síne ag táirgeadh an táirge atá faoi athbhreithniú. Ní bhfuair an Coimisiún aon bharúil maidir leis an liosta tosca táirgeachta.

(179) I bhfianaise na faisnéise uile a chuir na páirtithe leasmhara isteach agus a bailíodh le linn na gcros-seiceálacha cianda, sainaithníodh na tosca táirgeachta seo a leanas agus a bhfoinsí chun an gnáthl